title: Sven-Bertil Taube

text: 1980- ja 1990-luvuilla Taube näytteli useissa ruotsalaisissa elokuvissa ja televisiosarjoissa. Samalla hän piti myös yllä uraansa laulajana.


title: Sven-Bertil Taube

text: Taube on ollut naimisissa neljä kertaa. Näistä avioliitoista hän on saanut neljä lasta, jotka ovat syntyneet vuosina 1960, 1965, 1979 ja 1994.


title: Seututie 855

text: Seututie 855 on Iin Olhavan kylästä Oulun Tannilan kautta Pudasjärvelle johtava seututie. Tien pituus on noin 90 kilometriä.


title: Seututie 855

text: Yli-Olhavan ja Tannilan väli on noin 18 kilometrin matkalta päällystämätöntä soratieosuutta. Tannilan kohdalla tie yhtyy seututiehen 849 noin kilometrin Yli-Iin keskukseen päin, kunnes se kääntyy vasemmalle Pudasjärvelle päin.


title: Seututie 855

text: Raskaan liikenteen osuus tiellä on kasvanut huomattavasti, Iijoen uiton päätyttyä ja turvetuotannon kasvaessa. Koillismaan puutavaraliikenne Kemiin sekä Pudasjärven ja Yli-Iin turveliikenne käyttää tietä.


title: Seututie 855

text: Seututien varrella sijaitsevat muun muassa Pudasjärven kirkko ja kotiseutumuseo.


title: Hans Alfredson

text: Hans Folke "Hasse" Alfredson (28. kesäkuuta 1931 Malmö – 10. syyskuuta 2017 Danderyd) oli ruotsalainen koomikko, ohjaaja, kirjailija ja näyttelijä. Hänet tunnetaan parhaiten pitkästä yhteistyöstään Tage Danielssonin kanssa.


title: Hans Alfredson

text: Alfredson syntyi Malmössä, mutta ollessaan seitsemänvuotias hän muutti perheensä kanssa Helsingborgiin. Hän aloitti uransa Ruotsin radiossa 1950-luvun puolivälin tienoilla. Pian hän tapasi Tage Danielssonin, ja he aloittivat tiiviin yhteistyön, joka kesti aina Danielssonin kuolemaan saakka vuoteen 1985. Tuotantoyhtiönsä AB Svenska Ordin kautta kaksikko teki yhdessä lukuisia elokuvia (mm. "Picasson seikkailut") ja revyitä. Lavalla Alfredsonin bravuuri oli Lindeman-hahmo, joka antoi humoristisia vastauksia Danielssonin esittämiin asiallisiin kysymyksiin erilaisiin ajankohtaisiin teemoihin liittyen. Alfredson ja Danielsson tekivät töitä myös erikseen; Alfredsonin omista töistä tunnetuimpia ovat esimerkiksi elokuva "Yksinkertainen murhaaja", joka voitti muun muassa parhaan filmin ja ohjauksen Guldbagge-palkinnon vuonna 1982, ja lastenlaulut kuten "Blommig falukorv". Danielssonin kuoleman jälkeen Alfredson ohjasi ja käsikirjoitti vielä joitain elokuvia, kirjoitti kirjoja ja teki revyitä Povel Ramelin ja Peter Dallen kanssa. Hän toimi myös Skansenin johtajana 1992-94.


title: Hans Alfredson

text: Alfredson oli naimisissa Gunilla Olssonin kanssa vuodesta 1956 lähtien kuolemaansa saakka. Heidän lapsiaan ovat ohjaajat Daniel Alfredson ja Tomas Alfredson.


title: Magneettikolangiografia

text: Magneettikolangiografia (, MRCP) on lääketieteellinen kuvantamismenetelmä, jossa magneettikuvauksen avulla kuvannetaan sappi- ja haimatiet. Magneettikolangiografiaa voidaan käyttää esimerkiksi epäiltäessä sappi- ja haimateiden tukoksia, kasvaimia, sappikiviä ja leikkausten jälkeisiä komplikaatioita.


title: Magneettikolangiografia

text: Toisin kuin endoskooppinen retrogradinen kolangiopankreatikografia (ERCP), magneettikolangiografia ei ole tähystystutkimus. Siten se on ERCP:tä turvallisempi, mutta toisaalta sen avulla ei pystytä tekemään toimenpiteitä, kuten poistamaan sappikiviä tai ottamaan koepaloja. Magneettikolangiografian tarkkuus on todennäköisesti ERCP:n veroinen arvioitaessa muun muassa sappitietukoksia ja -kiviä, tiehyiden anatomisia poikkeavuuksia, leikkauksen jälkeisiä muutoksia ja primaaria sklerosoivaa kolangiittia. Tutkimuksen etuna on lisäksi koko sappitiepuuston, myös tukoksen yläpuolisen osan, hyvä näkyminen. Magneettikolangiografia onkin korvaamassa ERCP:n potilailla, joilla tarvitaan ainoastaan diagnostista sappi- ja haimateiden kuvausta.


title: Linderin koulu

text: Linderin koulu oli Lohjan Ventelässä sijainnut ala-asteen koulu. Siinä oli luokat 1–6, pienluokka erityisoppilaille sekä esikoulu. Koulu sijaitsi Mäntynummen yläasteen yhteydessä. Koulu oli nimetty Hjalmar Linderin mukaan. Linderin koulu yhdistyi Mäntynummen koulun kanssa 1.10.2013 ja ne muodostavat nykyisin Mäntynummen yhtenäiskoulun.


title: Coma of Souls

text: Coma of Souls on thrash metal -yhtye Kreatorin vuonna 1990 julkaistu viides albumi.


title: Coby Miller

text: Coby Miller (s. 19. lokakuuta 1976 Ackermann, Missouri, Yhdysvallat) on yhdysvaltalainen pikajuoksija.


title: Coby Miller

text: Miller kilpaili Sydneyn olympialaisissa 2000, joissa sijoittui 200 metrin juoksussa seitsemänneksi ajalla 20,35. Kauden lopussa hän oli GP-finaalissa 100 metrin juoksun neljäs ajalla 10,52. Kaksi vuotta myöhemmin Miller juoksi GP-finaalissa 100 metrillä kuudenneksi ajalla 10,21. Hän karsiutui Budapestin sisäratojen MM-kisoissa 2004 200 metrin välierissä, mutta oli myöhemmin samana vuonna Ateenan olympialaisissa mukana Yhdysvaltain joukkueessa, joka voitti 4 x 100 metrin viestijuoksussa olympiahopeaa.


title: Coby Miller

text: Miller voitti universiadeissa kultaa 200 metrillä ajalla 20,32 s Palma de Mallorcalla 1999.


title: Jyväskylä Summer Jazz

text: Jyväskylä Summer Jazz on Jyväskylässä järjestettävä jazziin ja maailmanmusiikkiin keskittyvä musiikkifestivaali. Se järjestettiin ensimmäistä kertaa vuonna 1996.


title: Jyväskylä Summer Jazz

text: Alkuaikoinaan festivaali keskittyi latinomusiikkiin, mutta ohjelmisto on vuosien myötä kehittynyt yleisemmin maailmanmusiikin suuntaan. Myös kaupungin omat muusikot kuten Jyväskylä Big Band, Joona Toivanen ja Olavi Louhivuori ovat olleet festivaaleilla vahvasti esillä. Konsertteja pidetään niin kirkoissa kuin klubeilla, kuten Popparissa ja Lutakossa.


title: Jyväskylä Summer Jazz

text: Jyväskylä Summer Jazzin järjestämisestä vastaa jyväskyläläinen Jyzz ry.


title: Kinnulan ufohuijaus

text: Kinnulan ufohuijaus oli sanomalehti Keskisuomalaisessa vuoden 1971 aprillipäivänä julkaistu juttu, jonka mukaan Kinnulan Kangaskylällä nähtiin 5. helmikuuta 1971 laskeutunut lentävä lautanen ja sen ohjaaja, humanoidi. Tapahtuma sai suurta huomiota ja levisi ufokirjallisuudessa, kunnes se vuonna 1990 paljastettiin keksityksi.


title: Kinnulan ufohuijaus

text: Kaksi nuorta metsämiestä oli metsätöissä. Ilta alkoi hämärtyä, ja metsurit olivat lopettelemassa töitään. Yhtäkkiä he näkivät kahden vastakkain asetetun lautasen muotoisen metallinvärisen aluksen laskeutuvan suoraan alas taivaalta. Läpimitaltaan viisimetrinen ufo asettui lumeen neljän kaksimetrisen ohuen jalan varaan noin 15 metrin päähän metsureista.


title: Kinnulan ufohuijaus

text: Aluksen alaosasta olleesta pyöreästä aukosta leijui alaspäin pieni alle metrin kokoinen vihreä robottimainen olento. Tällä humanoidilla oli sukelluspukua muistuttava vihreä suojapuku ja pään keskiosassa linssi. Olennon jalan saappaat liittyivät kiinteästi suojapukuun, ja käsissä ei näkynyt sormia. Humanoidi alkoi kulkea lumen pinnalla uppoamatta jäykästi töpöttäen toista metsuria kohti. Olennon hitaasti lähestyessä metsuri käynnisti peloissaan itsepuolustukseksi moottorisahan ja lähti kohti olentoa. Humanoidi kääntyi metsurin lähestyessä ympäri ja metsuri aikoi ottaa juosten humanoidin kiinni. Ufon ikkunoista näkyi kolme muuta liikkuvaa hahmoa, muttei muita yksityiskohtia. Humanoidi alkoi leijailla ufon alla ylöspäin kohti ufoa. Metsuri sai olennon jaloista kiinni, mutta poltti kätensä ja sen takia joutui irrottamaan otteensa. Kun humanoidi oli lautasen sisällä, se alkoi surista tai suhista. Metsuri perääntyi vaistomaisesti muutaman askeleen ufon läheltä pois.


title: Kinnulan ufohuijaus

text: Lautanen alkoi nousta hitaasti ylös, sen pohjan pyöreä aukko meni kiinni. Heikko ilmavirtaus oli aistittavissa, muttei valoilmiötä tai hajua. Pian esine oli hävinnyt taivaaltakin. Koko tapaus kesti kolme minuuttia. Metsurien oli kankea liikkua ja he lepäsivät tunnin ennen kuin jaksoivat lähteä metsästä. Tapaus aiheutti havaitsijoihin metsässä liikkumisen pelon, joka häipyi vasta kuukausien kuluttua. Kotiväki suhtautui tapaukseen epäillen. Suomalaisen ufotutkija Tapani Kuninkaan mukaan tapaus oli luotettava, ja tapaus mainitaan hänen kirjassaan "Ufojen jäljillä".


title: Kinnulan ufohuijaus

text:
Myös Tapani Koivula mainitsee tämän tapauksen v:n 1988 kirjassaan "Ufojen kosminen viesti".
Kinnulan tapauksessa oli monia tyypillisen humanoidihavainnon piirteitä, muun muassa humanoidin leijuminen, sen jäykät liikkeet, yhtenäinen suojapuku, ikkunoista erottuvat hahmot, hiljainen surina ja jäsenten kankeus ja palovamma. Fyysisiä todisteita tapauksesta olivat aluksen ja olennon jäljet ja sulanut lumi sekä metsurin käden palovamma.


title: Kinnulan ufohuijaus

text: Tapani Kuninkaan mukaan tapauksessa ei ollut mitään, mikä saisi epäilemään sen luotettavuutta. Kyröläisen kirjassa "Ufojen arvoitus" mainitaan, että yksi muttei suinkaan ainoa selitys tapaukselle on puijaus, toinen itsesuggestio ja itsehypnoosi. Skeptikon mukaan tapauksen heikko lenkki on, että se on vain miesten kertomusten varassa. Ufotutkija Tapani Kuningas ei humanoidin jälkiä nähnyt, koska tuli paikalle vasta pitkän ajan ja mahdollisten lumisateiden jälkeen. Palohaavat eivät Ufojen arvoitus -kirjan mukaan yksinään riitä todisteeksi, niitä voi saada mistä vain. Luotettavuutta lisäsi se, että Kinnulan tapaus ei ollut kummitusliftarien tapaan huhu, ufon näkijät olivat tiedossa.


title: Kinnulan ufohuijaus

text: Vuonna 1990 selvisi, että metsurin palovammat syntyivät, kun hiilihanko oli otettu humalassa käteen. Tästä syntyi ajatus keittää kokoon ufotarina. "Havaitsijat" keksivät tarinan, ja Keskisuomalaisen Kinnulan seudun avustava toimittaja Mauno Ihanti osallistui tarinan kehittelyyn. Hän halusi saada lehteen "hyvän jutun", joka julkaistiin aprillipäivänä. Ihanti saikin jutulla mainetta ja huomiota ja eteni sen takia urallaan. Mauno Ihanti paljasti jutun vuonna 1990 Radio Jyväskylän haastattelussa. Tapani Kuninkaalle Ihanti tunnusti jutun keksityksi 1980-luvulla.


title: Batman (vuoden 2004 animaatiosarja) (1. tuotantokausi)

text: Batmanin (2004) 1. tuotantokausi alkoi Yhdysvalloissa 11. syyskuuta 2004 jaksolla "The Bat in the Belfry", joka tunnetaan Suomessa nimellä Uhka taivaalta. 1. kausi käsittää kolmetoista jaksoa. Yhdysvalloissa ensimmäisen kauden esitys päättyi 7. toukokuuta 2005.


text: Suomessa 1. tuotantokausi käynnistyi 2. syyskuuta 2006 ja päättyi 14. lokakuuta 2006. Kauden kuusi ensimmäistä jaksoa on julkaistiin Suomessa DVD:lle dubattuna samana vuonna ja kaikki jaksot sisältävä boksi vuotta myöhemmin. DVD:llä jaksojen nimet olivat yhtä lukuun ottamatta erit kuin televisioesityksissä.


title: Maailmankaikkeuden suuren mittakaavan rakenne

text: Kaikkeuden suuren mittakaavan rakenne tarkoittaa kosmologiassa aineen ja valon havaittua jakautumista suurimmilla mittakaavoilla, tyypillisesti miljardien valovuosien mittakaavassa. Taivaankappaleiden punasiirtymää ja sähkömagneettisen säteilyn aallonpituuksia tutkimalla on saatu selville kaikkeuden suuren mittakaavan rakennetta. Rakenteiden muodostuminen vaikuttaa seuraavan hierarkiaa aina galaksien superjoukkohin ja niiden muodostamiin galaksimuureihin saakka. Näitä suuremmassa mittakaavassa ei vaikuta olevan rakenteita.


title: Sasol

text: Sasol (alun perin "Suid Afrikaanse Steenkool en Olie") on eteläafrikkalainen yritys, jonka toimialaan kuuluu öljyteollisuus. Yritys tuottaa pääasiassa bensiiniä ja dieselöljyä, mutta myös kemikaaleja käyttäen Fischer-Tropsch-menetelmää. Sasolilla on tehtaat Sasolburgissa ja Secundassa.


title: Sasol

text: Sasol on toimimut mm. Formula 1 -talli Jordanin pääsponsorina vuosina 1992–1993.


title: M/S Forte

text: M/S Forte () on ahvenanmaalaisen Rederi Ab Lillgaardin omistama sto-ro-alus. Alus on rakennettu vuonna 1989 Bodewess Sheepswerven B.V. -nimisellä telakalla, Alankomaissa. Kuollutta painoa aluksella on 4 001 tonnia ja jääluokitus on 1A eli se pystyy useimmissa jääolosuhteissa kulkemaan yksin. "Forte" on rekisteröity Alankomaiden lipun alle ja sen kotisatama on Rotterdam. Aluksella on alankomaalainen miehistö.


title: M/S Forte

text: Forten sisaralus on M/S Largo.


title: M/S Forte

text: Vuonna 1989 vastavalmistunut alus luovutettiin Kustvaartbedrijft Moermanin omistukseen, joka rekisteröi sen Alankomaiden lipun alle. Kotisatamaksi tuli Rotterdam. Samana vuonna Bror Husell vuokrasi aluksen ja se aloitti Transfennican liikenteessä Suomen ja Englannin välillä. Vuonna 1994 B&N Nordsjöfrakt osti Forten, joka myöhemmin siirtyi Finnlines Cargo Servicen liikenteeseen. 6.- 9. syyskuuta 2001 välisen ajan alus oli telakalla Puolassa, johtuen karilleajon aiheuttamasta vauriosta. Vuonna 2004 Arctic Marine osti Forten. Kotisatama säilyi Rotterdamina.


title: M/S Forte

text: Nykyisen omistajan, Rederi Ab Lillgaardin haltuun alus päätyi maaliskuussa 2005.


title: M/S Forte

text: Maanantaiaamulla 3. joulukuuta 2007 Forte törmäsi Merenkurkussa sijaitsevaan Nordvalenin majakkaan. Törmäyksen jälkeen Ruotsin rannikkovartiosto lähetti paikalle Uumajasta veneen. Sekä majakka että alus kärsivät vaurioita. Loukkaantumisilta ja öljyvuodoilta onnettomuudessa vältyttiin. Forte oli matkalla Kemiin.


title: Concerto Moon

text: Concerto Moon () on vuonna 1995 perustettu japanilainen neoklassista/power metallia soittava yhtye. Yhtyeen keulahahmo on kitaristi "Norifumi Shima" ja sen levy-yhtiönä toimii VAP Records. Kotimaassaan Japanissa Concerto Moon on yksi suurimmista metalliyhtyeistä.


title: Renewal

text: Renewal on Kreatorin vuonna 1992 julkaistu kuudes albumi. "Renewal" poikkeaa melko radikaalisti yhtyeen aiemmasta tuotannosta ja aloitti Kreatorin historiassa kokeilevamman, vähemmän aggressiivisen vaiheen.


title: 88 minuuttia

text: 88 minuuttia ("88 Minutes") on Jon Avnetin ohjaama vuonna 2007 valmistunut elokuva. Elokuva kuvattiin Vancouverissa, Kanadassa syystalvella 2005.


title: Sonic Assassins

text: Sonic Assassins on Hawkwind-yhtyeen jäsenten, laulaja Robert Calvertin ja kitaristi Dave Brockin, sivuprojekti vuodelta 1977.


title: Sonic Assassins

text: Devonissa tuolloin asuneet Calvert ja Brock ystävystyivät paikallisen Ark-yhtyeen jäsenten kanssa (yhtye oli jo aiemmin lämmitellyt Hawkwindia) ja ehdottivat yhteisen yhtyeen perustamista. Calvertin ja Brockin lisäksi yhtyeeseen tulivat Arkista basisti Harvey Bainbridge, rumpali Martin Griffin sekä kosketinsoittaja Paul Hayles. Nimi tuli Michael Moorcockilta, joka kutsui Hawkwindia nimellä Sonic Assassins.


title: Sonic Assassins

text: Sonic Assassins soitti vain yhden keikan, Barnstaplessa Queens-hallissa 23. joulukuuta 1977. Keikka nauhoitettiin ja siihen tehtiin myöhemmin dubbauksia. Tarkoituksena oli julkaista livealbumi, mutta tähän päivään mennessä vain viisi kappaletta on julkaistu:


title: Sonic Assassins

text: Legendaariseksi muodostunut "Over The Top" syntyi puhtaasti improvisaation avulla. Harjoituksista poissaollut Calvert ei ollut tietoinen muuttuneesta kappalejärjestyksestä, ja yhtyeen aloittaessa soiton Calvert oletti ensin tulevan "Master Of The Universe" -kappaleen. Jammailun kuitenkin jatkuessa Calvert improvisoi taidokkaasti uusia ja vanhoja lyriikoitaan.


title: Sonic Assassins

text: Hawkwindin jatkaessa toimintaa keväällä 1978 Sonic Assassins pistettiin telakalle. Yhteiset soittohommat kuitenkin jatkuivat myöhemmin: Hawkwindin kosketinsoittajan Simon Housen erottua kesken kevään 1978 Yhdysvaltain kiertuetta Paul Hayles soitti koskettimia kiertueen loppuajan ja yhtyeen hajottua kiertueen jälkeen Griffin ja Bainbridge liittyivät Calvertin ja Brockin Hawklords-projektiin.


title: Mustakotka

text: Mustakotka ("Aquila verreauxii") on Afrikan vuoristoalueiden suurikokoinen petolintu. Se on nimetty ranskalaisen luonnontieteilijä Jules Verreauxin kunniaksi.


title: Mustakotka

text: Mustakotka muistuttaa ruumiinrakenteeltaan maakotkaa, mutta on isompi ja tummempi. Se voi kasvaa liki metrin pituiseksi, 80–96 cm. Siipien kärkiväli on 225–245 cm ja painoa 3,6–5,7 kg. Naaras on koirasta kookkaampi. Aikuinen lintu on lähes kokonaan musta, yläselkä ja yläperä ovat valkoiset ja käsisiivellä on valkoinen laikku. Päälaki ja niska ovat kotkamaisen kellertävät.


title: Mustakotka

text: Mustakotkaa tavataan Saharan eteläpuolisen Afrikan vuorilla Itä- ja Etelä-Afrikassa, erillispopulaationa Ennedin tasangolla Tšadissa, sekä harvinaisena Punaisenmeren vastarannalla Arabian niemimaan puolella. Lajin esiintymisalueen pinta-ala on 1–10 miljoonaa neliökilometriä ja maailman populaation koko on 10 000–100 000 yksilöä. Laji on enimmäkseen paikkalintu.


title: Mustakotka

text: Mustakotka elää vuoristoisilla seuduilla ja kuivilla savanneilla kaukana ihmisasutuksesta.


title: Mustakotka

text: Pesä on yleensä vuoren tai kallion rinteessä ulkoneman alla, harvoin puussa. Se on laakea, matala, oksista ja risuista rakennettu, ja pesämalja on matala. Molemmat puolisot rakentavat pesää, tosin naaras aktiivisemmin. Naaras munii tavallisesti kaksi, joskus yhden tai kolme munaa. Munintaväli on kolme päivää. Haudonta-aika on 43–46 päivää. Naaras hautoo enimmäkseen öisin, koiras noin puoli päivää. Poikaset kuoriutuvat eriaikaisesti ja ovat lentokykyisiä 12–14 viikon ikäisinä. Lentokykyiseksi selviää lähes aina vain yksi poikanen toisten joutuessa jossain vaiheessa sen syömäksi. Poikanen pysyy emojen seurassa vielä puolisen vuotta.


title: Mustakotka

text: Tamaanit ovat mustakotkien pääravintoa. Niiden puutteessa kotka voi napata jonkun muun suunnilleen samankokoisen jyrsijän, matelijan tai linnun, esimerkiksi helmikanan.


title: M/S Largo

text: M/S Largo () on ahvenanmaalaisen Rederi Ab Lillgaardin omistama sto-ro-alus. Alus on rakennettu vuonna 1990 Bodewess Sheepswerven B.V. -telakalla Alankomaissa. Kuollutta painoa aluksella on 4 001 tonnia ja sen jääluokitus on 1A eli se pystyy useimmissa jääolosuhteissa kulkemaan yksin. "Largo" on rekisteröity Alankomaiden lipun alle ja sen kotisatama on Rotterdam. Aluksella on alankomaalainen miehistö.


title: M/S Largo

text: Largon sisaralus on M/S Forte.


title: M/S Largo

text: Vuonna 1990 vastavalmistunut alus luovutettiin Kustvaartbedrijft Moermanin omistukseen, joka rekisteröi sen Alankomaiden lipun alle. Kotisatamaksi tuli Rotterdam. Samana vuonna Bror Husell vuokrasi aluksen ja se aloitti Transfennican liikenteessä Suomen ja Englannin välillä. Vuonna 1994 B&N Nordsjöfrakt osti Largon, joka myöhemmin siirtyi Finnlines Cargo Servicen liikenteeseen. 6.- 9. syyskuuta 2001 välisen ajan alus oli telakalla Puolassa, johtuen karilleajon aiheuttamasta vauriosta. Vuonna 2004 Artic Marine osti Forten. Kotisatama säilyi Rotterdamina.


title: M/S Largo

text: Nykyisen omistajan, Rederi Ab Lillgaardin haltuun alus päätyi maaliskuussa 2005.


title: Violent Revolution

text: Violent Revolution on Kreatorin vuonna 2001 julkaistu yhdestoista studioalbumi. Violent Revolutionilla Kreator palasi takaisin suoraviivaiseen thrash metal -tyyliinsä muutaman kokeilevamman, vähemmän thrash-pitoisen levyn jälkeen. Violent Revolution on Kreatorin ensimmäinen studiojulkaisu, jolla on mukana kitaristi Sami Yli-Sirniö.


title: Friends and Relations

text: Friends And Relations on seitsenosainen kokoelmasarja Hawkwindin ja sen ns. sukulaisyhtyeiden kappaleita. Kokoelmasarja ei ole "best of" -tyyppinen, vaan pääpaino on ollut harvinaisissa nauhoitteissa.


title: Bluff Stop

text: Bluff Stop on ruotsalaisen Jonas Cornellin ohjaama draamaelokuva vuodelta 1977. Elokuva käsittelee kouluun kyllästyneitä nuoria Stefania ja Rachelia, jotka käyvät lukiota Östermalmissa. Elokuvan tapahtumat sijoittuvat vuoteen 1957.


title: Heteronormatiivisuus

text: Heteronormatiivisuus tarkoittaa oletusta kahdesta luonnollisesta sukupuolesta, miehestä ja naisesta, joka otetaan havainnon lähtökohdaksi.


title: Heteronormatiivisuus

text: Toisaalta heteronormatiivisuudella tarkoitetaan myös yhteiskunnassa vallitsevaa oletusta, jonka mukaan heteroseksuaalinen suuntaus on normi. Koska ihmisten ylivoimaisen enemmistön tiedetään olevan heteroseksuaaleja, jokaista kohdellaan ja ajatellaan kuin hän olisi heteroseksuaali. Miesten heteroseksuaalisen miehisyyden ja naisten heteroseksuaalisen naisellisuuden ajatellaan johtuvan biologiasta ja luonnosta. Muunlaisten seksuaalisuuksien tai sukupuolten olemassaolo kielletään, tai niitä pidetään heteroseksuaalisuutta ja kaksinapaista sukupuolijärjestystä huonompina.


title: Heteronormatiivisuus

text: Queer-tutkimuksena tunnettu tutkimusala pyrkii tutkimaan sitä, kuinka heteronormatiivisuus jäsentää erilaisia yhteiskunnallisia, kulttuurisia ja historiallisia ilmiöitä, kuinka sukupuoli ja seksuaalisuus ovat kietoutuneet yhteen yhteiskunnassa.


title: Mulesing

text: Mulesing on kirurginen toimenpide, jossa lampaan peräpäästä peräaukon ympäriltä poistetaan ihoa. Syntyvä arpikudos vähentää huomattavasti loiskärpästen munimista ja kärpäsentoukkien aiheuttamaa kivuliasta myiaasi-sairautta. Menetelmä on yleisessä käytössä Australiassa erityisesti merinolampaiden kasvatuksessa.


title: Mulesing

text: Menetelmä on saanut nimensä J. W. H. Mules -nimisestä lampurista, joka 1930-luvulla huomasi, että keritsimien aiheuttamiin lampaiden ihon arpeutumakohtiin eivät kärpäset pystyneet munimaan yhtä helposti kuin terveeseen ihoon.


title: Mulesing

text: Operaatio tehdään karitsoille, määräysten mukaan alle vuoden iässä, useimmiten huomattavasti nuorempana. Toimenpiteessä poistetaan peräaukkoa (ja vulvaa) ympäröivä löysä iho. Samalla häntää typistetään. Operaation yhteydessä tai sen jälkeen ei vaadita puudutusta tai antiseptiikkaa, joskin niitä joskus käytetään. Operaation jälkeen karitsat lasketaan laitumelle. Vaikka suuri kappale ihoa poistetaan, muita kudoksia ei vahingoiteta eikä verta juuri vuoda. Haava paranee yleensä alle kuukaudessa.


title: Mulesing

text: Menetelmää on kritisoitu vahvasti eläinsuojelullisista syistä. Menetelmän puolustajien mielestä kärpästen toukkien aiheuttamat haavatulehdukset aiheuttavat huomattavia vahinkoja ja ovat tuskallisempia kuin itse mulesing. Vastustajien mielestä hygieenisillä keinoilla ja oikeilla kasvatusmenetelmillä vahingot voidaan estää. Australian villantuottajat kaavailivat menetelmästä luopumista vuoden 2010 loppuun mennessä, mutta suunnitelma on peruttu. Uudessa-Seelannissa menetelmästä ollaan luopumassa.


title: Kirkkomäki

text: Kirkkomäki on Hämeenlinnan kaupungissa Mäyrän kylässä oleva korkea kallio, joka sijaitsee Vanhan Härkätien varrella viisi kilometriä keskustasta. Nimensä mäen sanotaan saaneen siitä, että paikalle aiottiin aikoinaan rakentaa Hattulan kirkko. Läheinen Hyrvälän kylä oli suurempi taajama kuin Parola, mutta kirkko rakennettiin ilmeisesti varuskunnan takia sinne.


title: Hannu Marttila

text: Hannu Marttila (s. 4. huhtikuuta 1946 Helsinki) on suomalainen toimittaja ja kirjallisuuskriitikko. Hän työskenteli "Helsingin Sanomien" kulttuuritoimittajana kunnes jäi eläkkeelle vuoden 2010 alussa.


title: Hannu Marttila

text: Marttila opiskeli musiikkia Sibelius-Akatemiassa, mutta opinnot keskeytyivät kun hän pääsi "Uuden Suomen" kirjallisuusarvostelijaksi ja uutistoimittajaksi vuonna 1968. Vuonna 1975 hän siirtyi "Iltaset"-lehden ja "Viikko-Sanomien" kautta (molemmat lehdet lopetettiin 1975) "Ilta-Sanomien" kulttuuritoimittajaksi 1976–1985. Lehden kulttuurisivu seurasi tuolloin poleemisesti taidepolitiikkaa.


title: Hannu Marttila

text: Vuonna 1985 Marttila siirtyi "Helsingin Sanomiin" Pekka Tarkan tultua kulttuuritoimituksen esimieheksi. Hän toimi lehdessä yleiskulttuuritoimittajana ja kirjallisuuskriitikkona, muun muassa kirjallisuussivuista vastaavana toimittajana vuosina 2003–2004. Kulttuuritoimituksen ulkopuolella Marttila on työskennellyt muun muassa rikos- ja ulkomaantoimittajana sekä toimitusten tietotekniikan kouluttajana.


title: Hannu Marttila

text: Syksyllä 2006 Marttila alkoi kirjoittaa HS.fi-sivustolle kirjallisuusblogia. Eläkkeelle jäätyään Marttila on toiminut muun muassa Finlandia-palkinnon valintalautakunnan puheenjohtajana 2011.


title: Hannu Marttila

text: Marttilan isä oli Otavan kustannus- ja mainostoimittaja ja sittemmin kuvatoimituksen päällikkö Viljo Marttila (1904–1973). Hänet tunnettiin nimimerkillä Jukka H. Puntari toimittamistaan ja laatimistaan kilpatehtäväsivuista muun muassa "Suomen Kuvalehdessä" ja veljensä Heikki Marttilan (pakinoitsija Arijoutsin) julkaisemassa pilalehdessä Arijoutsin Pippuri.


title: Batman (vuoden 2004 animaatiosarja) (2. tuotantokausi)

text: Batmanin (2004) 2. tuotantokausi alkoi Yhdysvalloissa 14. toukokuuta 2005 jaksolla "The Cat, the Bat, and the Very Ugly", joka tunnetaan Suomessa nimellä Rikoskumppanit. 2. kausi käsittää kolmetoista jaksoa. Yhdysvalloissa toisen kauden esitys päättyi 10. syyskuuta 2005.


text: Suomessa 2. kausi käynnistyi 15. lokakuuta 2006 ja päättyi 26. marraskuuta 2006.


title: Brandon Vietti

text: Brandon Vietti (s. maaliskuu 1974 Fresno, Kalifornia) on yhdysvaltalainen Daytime Emmylla -palkittu animaatio-ohjaaja ja animaattori. Vietti aloitteli uraansa vuonna 1997 tekemällä taustoja The New Batman Adventures -sarjaan, jonka jälkeen hän muun muassa ohjasi suurimman osan Batman-animaatiosarjan jaksoista vuosina 2004–2007 ja oli mukana ohjaamassa elokuvaa vuonna 2007.


title: Volyymi

text: Volyymi voi tarkoittaa seuraavia asioita:


title: Anssi Kippo

text: Anssi Kippo (s. 4. syyskuuta 1976) on suomalainen tuottaja, miksaaja, säveltäjä, muusikko, äänittäjä sekä Lappeenrannassa sijaitsevan Astia-studion perustaja. Kippo perusti studionsa vuonna 1994, 18-vuotiaana ja on siitä asti työskennellyt sille. Kippo on tunnettu tuottaja Suomen metallipiireissä ja hän on saanut useita kulta- sekä platina-albumeita tuottamistaan levyistä. Hän on saanut tunnustusta ulkomaillakin sijoituttuaan seitsemänneksi Japanin suurimman musiikkiharrastajien lehden äänestyksessä parhaista tuottajista. Tuottamisen lisäksi Kippo myös soittaa instrumentteja ja laulaa taustoja tuottamiensa yhtyeiden levyillä.


title: Huomisen pioneerit

text: Huomisen pioneerit (, ) on lastenohjelma palestiinalaisella Hamasin tukemalla Al-Aqsa -satelliittikanavalla. Ohjelman ensimmäinen jakso näytettiin 13. huhtikuuta 2007. Ohjelman sisältö vaihtelee arkipäiväisten islamilaisten neuvojen ja elämäntyylin opettamisesta aina islamin ylivertaisuuden korostamiseen ja suoranaiseen vihanlietsontaan muun muassa Israelia, Yhdysvaltoja ja muita länsimaita kohtaan. Ohjelman ääri-islamistiseksi ja propagandistiseksi mainittu sanoma on herättänyt maailmanlaajuista huomiota useampaankin otteeseen. Monet tahot, mukaan lukien Fatahin televisiokanava, ovat arvostelleet ohjelmaa, sillä sen on katsottu lietsovan kansanryhmien välistä vihaa ja manipuloivan pieniä lapsia.


title: Huomisen pioneerit

text: Kansainvälisestä painostuksesta johtuen yksi sarjan hahmoista, Farfur-hiiri, lopetettiin kesäkuussa 2007. Hänen tilalleen tuli sittemmin uusia hahmoja. Televisiokanavan tuotantojohtaja Muhammed Said on kiistänyt, että ohjelmalla lietsottaisiin väkivaltaa tai että Farfur-hiiren seikkailut loppuivat kansainvälisen painostuksen vuoksi.


title: Huomisen pioneerit

text: Helmikuussa 2008 12-vuotiaaksi mainittu tyttö Saraa, koko nimeltään Saraa Barhoum, on ohjelmassa hahmojen kanssa keskusteleva ja moraalisia neuvoja jakava juontaja. Hänet valittiin ohjelmaan laulukilpailun myötä. Saraa on pukeutunut islamilaiseen hijabiin. Hän kehottaa katsojiaan taistelemaan Israelin miehitystä vastaan. Lehtihaastattelussa Saraan esittämä viesti tytöille israelilaisista kuuluu: "Heidän täytyy lähteä. Tämä on meidän maamme. He potkaisivat meidät ulos ja varastivat onnemme. Tämä on luonnollinen seuraamus."


title: Huomisen pioneerit

text: Barhoumin isä on yliopiston professori ja hänellä on seitsemän sisarusta. Saraa on kertonut haluavansa lääkäriksi. Hän on myös kertonut olevansa ylpeä, mikäli hänestä tulee marttyyri, ellei hän voi opiskella lääkäriksi. Hän ei kuitenkaan omien sanojensa mukaan tue terrorismia, vaan on normaali kotimaataan puolustava henkilö. Saraa on kertonut haavoittuneensa jalkaan naapuritaloon osuneesta israelilaisten kranaatista, joka oli myös haavoittanut hänen pikkuveljeään sääreen.


title: Huomisen pioneerit

text: Hazim Al-Sha'arawi on sarjan luoja ja juontaja. Hän on myös esiintynyt joissakin jaksoissa.


title: Huomisen pioneerit

text: Korkeaääninen Farfur tai Farfour (nimi tarkoittaa "perhosta"), mediassa tunnettiin myös nimellä Hamas-hiiri, oli ohjelman päähahmo. Länsimedia katsoi Farfurin olevan halpa kopio yhdysvaltalaisesta Mikki Hiirestä. Ohjelmassa Farfur-hiiri on yllyttänyt lapsia muun muassa aseelliseen vastarintaan Israelia ja Yhdysvaltoja vastaan. Hahmo on kertonut myös valmistamaansa perustaa islamistien johtamalle maailmalle sekä laulanut Hamas-vastarintahymneja.


title: Huomisen pioneerit

text: Diane Disney Miller, Walt Disneyn tytär, kuvasi hahmoa "puhtaaksi pahaksi" toukokuussa 2007 ja israelilaisen organisaation kopioitua yhden Farfur-jakson osan YouTubeen asiasta nousi "Farfourgate"-nimellä tunnettu kohu. Kansainvälisen paheksunnan lisäksi myös Palestiinan tiedotusministeri Mustafa Barghouti ilmaisi erimielisyytensä ohjelman sisällöstä ja ministeriö pyysi Al-Aqsa TV:ta saattamaan ohjelman valvonnan alaiseksi. Palestiinalaiset opettajat ovat kritisoineet ohjelmaa poliittisen retoriikan paketoimisesta lapsille. Al-Aqsa-television johtaja kertoi CTV-uutistoimistolle olevansa harmistunut hälystä ja syytti lehdistöä lastenohjelman rinnastamisesta "atomipommiin".


title: Huomisen pioneerit

text: Viimeisessä 29. kesäkuuta 2007 näytetyssä jaksossa maatilansa Israelille menettänyt palestiinalainen luovutti tilansa maakirjat ja avaimet Farfurille. Tämän jälkeen "juutalaiset", joita Farfur kutsui terroristeiksi, tulivat vaatimaan niitä Farfurilta, joka kieltäydyttyään hakattiin hengiltä. Kohtauksen jälkeen Saraa kertoi Farfurin kuolleen marttyyrikuoleman maataan puolustaen ja kuolleen "lastentappajien" käsissä.


title: Huomisen pioneerit

text: Nahul-ampiainen oli Farfurin jälkeen sarjassa esiintynyt eläinhahmo. Nahul kuoli helmikuussa 2008, kun ei saanut sairaalahoitoa Israelin julistamasta saarrosta johtuen.


title: Huomisen pioneerit

text: Assud-pupu tuli Nahoulin tilalle alkuvuodesta 2008. Hän väitti luikahtaneensa Gazaan Egyptistä Hamasin taistelijoiden kaadettua rajan muurin. Assud sanoi vapauttavansa al-Aqsan siionisteista ja syövänsä juutalaiset. Pupu lupautui kostamaan Muhammad-pilapiirroksien tekijälle Kurt Westergaardille ja samassa jaksossa sarjan juontaja Saraa Barhoum kehotti tanskalaistuotteiden boikottiin. Norjalaisen VG:n arabiaa taitavan henkilön tekemän tarkistuksen pohjalta Assudin ja Barhoumin vuoropuhelu ohjelmassa meni seuraavasti (käännetty norjasta):


title: Huomisen pioneerit

text: Jaksossa, joka esitettiin 2. tammikuuta 2009, Assud-pupun nähtiin kuolevan Gazan sairaalassa Israelin hyökkäyksen tuloksena.


title: Huomisen pioneerit

text: Helmikuun puolivälissä ohjelmaan liittyi ruskea nallekarhu Nassur, joka oli tullut Gazan kaistalle liittymään Hamasin 'Izz al-Din al-Qassam -prikaateihin.


title: Spürma

text: Spürma (lausutaan: "spyrma") on suomalainen punk-yhtye. Yhtyeeseen kuuluvat Steen1:nä tunnettu Seppo Lampela, joka esiintyy yhtenä yhtyeen laulajista laulajana nimellä "Kale". Myös yhtyeen muut jäsenet ovat tunnettuja muista projekteistaan: Dani soitti kitaraa yhtyeessä Chaos Infinitum, Öde soittaa rumpuja yhtyeessä Sonic Roots ja Toma soittaa yhtyeissä Viola ja Echo Is Your Love. Spürman debyyttialbumi "Spürma lentää" -julkaistiin Monspin kautta alkuvuonna 2008.


title: Timo Puukko

text: Timo Kalevi Puukko (s. 12. toukokuuta 1975 Jyväskylä) on suomalainen elokuvaohjaaja. Hänen merkittävin työnsä on "Winterlong". 1. palkinto vuoden 2007 Triesten lyhytelokuva festivaaleilla Triestessä, Italiassa (Winterlong)


title: Timo Puukko

text: 3. palkinto vuoden 2006 Berliinin elokuvafestivaaleilla sarjassa nuorten sarjat/ rasismin vastainen työ (Winterlong)


title: Scott Menville

text: Scott David Menville (s. 12. helmikuuta 1971 Malibu, Kalifornia) on yhdysvaltalainen ääninäyttelijä, muusikko ja koomikko. Hän sai vuonna 1988 kaksi Young Artist -palkintoehdokkuutta.


title: Scott Menville

text: Ääninäyttelemisen Menville aloitti hyvin nuorena isänsä Chuck Menvillen avustuksella, joka huomasi poikansa luokassa häiriköinnit kummallisilla äänillä ja imitoinneilla. He lähettivät nuoren Menvillen näyttelemiskursseille. Vuonna 1982 hänen isänsä Chuck kuuli Hanna-Barberan pitävän koe-esiintymisiä "The Little Rascals" -animaatiosarjaan, josta hän tunsi muutaman henkilön, jotka olivat sarjan tuotannossa mukana ja sai näin koe-esiintymismahdollisuuden pojalleen Scott Menvillelle. Hän nauhoitti poikansa neljä roolia tämän huoneessaan ja lähetti ne sittemmin Hanna-Barberalle. Myöhemmin Menville sai Spankyn roolin sarjasta ja samalla Screen Actors Guild jäsenkortin, sekä agentin.


title: Scott Menville

text: Pienten roolien jälkeen hän sai 15-vuotiaana ääniroolikseen yhden tunnetuimmista piirroshahmoista Retu Kivisen. Menville ääninäytteli hahmoa Kivikylän mukulat -piirrossarjassa vuosina 1986–1988, sekä noin puolituntia kestäneessä erikoisohjelmassa The Flintstone Kids' "Just Say No" Special. Heti perään Menville sai toisen pääroolin vuoden 1987 Jonny Quest -piirrossarjasta, josta hän sai vuotta myöhemmin Young Artist -palkintoehdokkuuden. Siitä lähtien Menville on kuultu ääninäyttelevän teini-ikäisiä ja nuoria aikuisia poikia. Johnny Questin jälkeen hän teki pieniä rooleja, kunnes vuonna 1990 Menville sai jälleen yhden pääroolin Kapteeni Planeetta-piirrossarjasta, jossa hän ääninäytteli Ma-Ti hahmoa vuoteen 1993 asti. Tämän jälkeen Menville kokeili televisiossa esiintymistä muun muassa televisiosarjassa Full House. Samalla hän teki pieniä äänirooleja muun muassa Bittipäähän, Teräsmieheen ja Tehotyttöihin.


title: Scott Menville

text: Vuonna 2003 Menville sai uransa kenties merkittävimmän roolin Robinina animaatiosarjassa Teen Titans. Hän päätyi Robinin rooliin koe-esiinnyttyään sarjaan muiden näyttelijöiden tavoin. Menville sai sitä ennen agentiltaan faksilla käsikirjoituksen rooleja varten, joista hän huomasi Robinin ja tunsi saavansa juuri haluamansa roolin. Saavuttuaan Warner Bros. Animationiin Menville jäi odottamaan käytävelle vuoroaan koe-esiintymistä varten. Päästessään äänitykseen hän tapasi ensimmäistä kertaa sarjasta päävastuussa olleen Glen Murakamin, sekä Menvillen useita vuosia tunteneen ääniohjaaja Andrea Romanon. Koe-esiintymisessä hän kokeili Petopojan ja Robinin rooleja. Muutamaa viikkoa myöhemmin Menville sai kuulla saaneensa Robinin roolin sarjassa. Sarjan suosion myötä hän ääninäytteli hahmoa vuoteen 2006 asti, minkä jälkeen sarjasta tuotettiin vielä elokuva . Seuraavaksi Menville sai ääniroolikseen jälleen yhden tunnetun piirroshahmon animaatiosarjassa Shaggy & Scooby-Doo Get a Clue!, jossa hänen roolinaan oli Shaggy Rogers.


title: Scott Menville

text: Menville oli basistina perustamassaan eteläkalifornialaisessa rockyhtyeessä Boy Hits Car. Hän ehti olla mukana julkaisemassa kolmea albumia, kunnes jätti yhtyeen vuonna 2006.


title: Avaruusaave

text: Avaruusaave on Marvel-kustantamon sarjakuvissa esiintyvä superroisto, avaruusolio, joka on tuottanut päänvaivaa lukuisille eri Marvel-universumin supersankareille. Hahmon loivat Stan Lee ja Jack Kirby ja sen ensiesiintyminen tapahtui amerikkalaisen "Avengers"-lehden toisessa numerossa (1963).


title: Avaruusaave

text: Avaruusaave kuuluu avaruusolentojen rotuun, jotka planeetta Phantoksella oppivat hallitsemaan aikamatkailun salat kauan ennen kuin avaruusmatkailun salat aukenivat heille. Rotu kävi useasti sotia ja siihen tarkoitukseen aikamatkailu tuotti luonnollisesti suuria strategisia mahdollisuuksia. Sotatilanne oli jatkuvassa muutostilassa taukoamattoman aikamatkailun vuoksi ja erään kerran aika/paikka-jatkumoon repesi rasituksen takia aukko Limboon, jonne Avaruusaaveet imeytyivät.


title: Avaruusaave

text: Eräs Avaruusaaveista, nerokas strategisti kuitenkin pakeni aikakapselillaan planeettansa tuhoa. Kapseli kuitenkin vahingoittui matkan aikana ja tämän takia myös tämä Avaruusaave imeytyi Limboon. Siellä olento tapasi Immortuksen, voimakkaan ajan herran. Immortus lupasi vapauttaa Avaruusaaveen, mikäli tämä toisi Immortukselle tutkittavia olentoja. Avaruusaave suostui ja Immortus soi tälle kyvyn muuttaa omaa muotoaan miksi tahansa kohtaamakseen olennoksi. Näin Avaruusaaveen kopioima oikea olento siirtyisi Immortuksen Limboon tämän tutkittavaksi.


title: Avaruusaave

text: Avaruusaave halveksi Immortusta, mutta matkusti maapallolle, missä tämä päätti hyökätä Kostajien kimppuun aiheuttaen muodonmuutoksillaan näiden keskuuteen epäsopua. Vaikka Kostajat lopulta ymmärsivätkin olevansa tekemisissä muodonmuuttajan kanssa, Hulk tajusi taistelun aikana, miten vähän muut luottivat häneen. Avaruusaave kukistui viimein yrittäessään matkia Thorin voimia ja Odinin poikaansa asettamia loitsuja. Syntynyt reaktio ajoi Avaruusaaveen takaisin Limboon. Hulk kuitenkin jätti tapahtumien seurauksena Kostajat katkeroituneena.


title: Avaruusaave

text: Tämän jälkeen Avaruusaave liittoutui Viikatemiehen kanssa ja johti hetken aikaa Madame Hydrana HYDRAa. Hänet kuitenkin lyötiin Kapteeni Ihmeen ja Kapteeni Amerikan avulla.


title: Avaruusaave

text: Myöhemmin Thorin matkustaessa Limbon halki Avaruusaave pyysi tämän apua Phantoksen palauttamiseksi Limbosta. Thor suostui huolimatta olennon menneistä tihutöistä ja onnistui siirtämään planeetan normaaliavaruuteen. Avaruusaave jäi kuitenkin Limbon vangiksi ja Immortuksen palvelijaksi.


title: Avaruusaave

text: Normaalisti Avaruusaaveet omaavat normaalin ihmisen voimat, nopeuden ja notkeuden. Avaruusaaveen kuitenkin matkiessa supervoimaista olentoa, tämä kykenee hallitsemaan myös matkimansa kohteen voimia - mutta vain niin kauan kuin hän matkii tätä.


title: Avaruusaave

text: Avaruusaaveen voima onkin juuri hänen kyvyssään muuttaa muotoaan. Voiman tarkka luonne ei ole tiedossa, mutta se on oletettavasti ei-maaginen. Matkiessaan kohdettaan Avaruusaave lähettää samalla alkuperäisen mallinsa Limboon aina siihen asti, kunnes Avaruusaave omaksuu toisen olennon muodon. Limbossa olijoilla ei ole muistikuvia oleilustaan Limbossa ja nämä palautuvat täsmälleen samalle paikalle mistä lähtivätkin. Avaruusaave ei väsy matkiessaan muita olentoja ja hän voi säilyttää omaksumansa muodon miten kauan tahansa. Muilla Avaruusaaveilla ei ole näitä kykyjä.


title: Avaruusaave

text: Avaruusaave ei voi matkia maagisia olentoja. Tämän tekeminen aiheuttaa jonkinlaisen vastareaktion ja Avaruusaave palautuu takaisin Limboon.


title: Juoksuhiekka (sarjakuvahahmo)

text: Juoksuhiekka on Marvel-kustantamon luoma superroisto, jonka ensiesiintyminen tapahtui Thor-lehden numerossa 392 (1988). Hahmon loivat Tom DeFalco ja Ron Frenz.


title: Juoksuhiekka (sarjakuvahahmo)

text: Vietnamilaista syntyperää oleva nainen (joka sarjakuvissa on jäänyt nimeämättömäksi) työskenteli ydinvoimalassa, kun outo säteilyonnettomuus muutti hänen fysiologiansa hiekkamaiseksi substanssiksi (kuten Hiekkamiehelläkin). Koska nainen oli itsekäs ja pikkumainen, hän koki muodonmuutoksensa raskaaksi. Ottaen uuden nimen Juoksuhiekka hän hyökkäsi ydinvoimalaa vastaan kostonhimoisena. Juoksuhiekka toivoi saavansa laitoksen suljettua, mutta Thor saapui paikalle ja kukisti superroiston. Juoksuhiekka oli kuitenkin saanut aikaan ketjureaktion, joka uhkasi aiheuttaa suurtuhon, kun Thorin onnistui Mjolnirilla siirtämään koko laitos kaukaisimpaan avaruuteen.


title: Juoksuhiekka (sarjakuvahahmo)

text: Juoksuhiekka palkattiin myöhemmin taistelemaan Thoria vastaan uudelleen, jotta Kreivi Tagarille työskentelevä Mangusti saisi supersankarista kudosnäytteen supervoimaisen jumalrodun kloonaamiseksi. Haluton Juoksuhiekka selvisi hädin tuskin taistelusta ja pakeni nuolemaan haavojaan.


title: Juoksuhiekka (sarjakuvahahmo)

text: Näyttää siltä, että alussa voimiensa hyväksymisessä haluton Juoksuhiekka olisi oppinut nauttimaan voimistaan ja urastaan superrikollisena. Juoksuhiekka onkin taistellut myöhemmin niin Kapteeni Amerikkaa, Paladinia, YPKKV:n agentteja kuin myös Vuokrasankarien Luke Cagea vastaan.


title: Juoksuhiekka (sarjakuvahahmo)

text: Myöhemmin Juoksuhiekka liittyi Pahuuden Mestareihin toivoen saavuttavansa tiimityöskentelyllä enemmän varakkuutta. Mestarit yrittivät kiristää maailmanlaajuisella säänhallinta järjestelmällä hallituksia, mutta Ukonnuolet romuttivat näiden suunnitelmat. Juoksuhiekka oli yksi vangittujen joukossa.


title: Juoksuhiekka (sarjakuvahahmo)

text: Sisällissodan riehuessa Juoksuhiekka taisteli jälleen Ukonnuolia vastaan häviten karkeasti. Ukonnuolien johtaja Paroni Zemo kuitenkin ehdotti Juoksuhiekalle tämän voivan liittyä Ukonnuoliin metsästämään rekisteröintiä paenneita sankareita ja roistoja. Juoksuhiekka suostui ja toimii tätä nykyä Ukonnuolien B-ryhmässä. Juoksuhiekka toimi menestyksekkäästi ryhmän vangitessa U-Foesit.


title: Juoksuhiekka (sarjakuvahahmo)

text: Juoksuhiekan keho koostuu hiekkamaisesta substanssista, jota hän kykenee hallitsemaan muotoilemalla siitä esimerkiksi murskaavia graniitinkovia lekoja tai muuttamaan koko massansa valuvaksi lentohiekaksi ja siirtymään nopeasti paikasta toiseen. Hiekkamainen olomuoto suo Juoksuhiekalle myös suunnattoman suuret fyysiset voimat.


title: Mangusti (sarjakuvahahmo)

text: Mangusti on Marvel-kustantamon luoma superroisto, jonka ensiesiintyminen tapahtui "Thor"-lehden numerossa 391 (1988). Mangustin loivat Tom DeFalco. Mangusti on pääasiallisesti Thorin vastustaja.


title: Mangusti (sarjakuvahahmo)

text: Mangusti oli alussa todellinen mangusti, ennen kuin Suuri Kehittäjä, Marvel-universumin nerokas geeniteknikko otti pienen petoeläimen käsittelyynsä. Voimillaan Kehittäjä kiihdytti eläimen evoluutiota miljoonia vuosia ja muutti mangustin ihmismäiseksi olennoksi. Lähdettyään Kehittäjän Wundagore-vuorelta Mangusti eksyi matkoillaan New Yorkiin, missä Paroni Zemo kutsui Mangustin liittymään Pahuuden Mestareihin. Myöhemmin Mangusti taisteli Hämähäkkimiestä ja Thoria vastaan New Yorkissa. Thorin onnistui kuitenkin päihittää Mangusti, joka pakeni taistelupaikalta murskattuaan sitä ennen pilvenpiirtäjän perustukset, jolloin Thorin oli jäätävä kannattelemaan rakennusta. Vihastunut Mangusti otti Thorin silmätikukseen ja päätti palata taistelemaan tätä vastaan myöhemmin.


title: Mangusti (sarjakuvahahmo)

text: Myöhemmin Mangusti liittoutui Juoksuhiekan ja Kreivi Tagarin kanssa saadakseen käsiinsä solunäytteitä Thorista. Juoksuhiekan taistellessa Thoria vastaan Mangusti keräsi näytteet kaikessa hiljaisuudessa. Thor tajusi kuitenkin mitä ole tekeillä ja voitti niin Juoksuhiekan, Tagarin kuin Mangustinkin.


title: Mangusti (sarjakuvahahmo)

text: Mangusti yritti paluuta Suuren Kehittäjän huomaan Wundagore-vuorelle, mutta tämä ei ollut tyytyväinen Mangustin rikollisiin toimiin. Raivostunut Mangusti hyökkäsi jälleen Thorin kimppuun ja onnistui miltei kukistamaan tämän. Paikalle saapunut Herkules kuitenkin nujersi superroiston. Mangusti pakeni jälleen.


title: Mangusti (sarjakuvahahmo)

text: Tämän jälkeen Mangusti on tyhjää elämäänsä täyttääkseen hyökännyt säännöllisin väliajoin Thorin kimppuun.


title: Mangusti (sarjakuvahahmo)

text: Sisällissodan riehuessa Ukonnuolien johtaja Paroni Zemo ehdotti Mangustille tämän voivan liittyä Ukonnuoliin metsästämään rekisteröintiä paenneita sankareita ja roistoja. Mangusti suostui ja toimii tätä nykyä ryhmässä.


title: Mangusti (sarjakuvahahmo)

text: Mangustilla on suuret fyysiset voimat, joiden avulla hän kykenee nostamaan noin 10 tonnia. Taistellessaan ensimmäistä kertaa Thoria vastaan Mangusti heitti kevyen oloisesti pienen maansiirtokoneen pilvenpiirtäjän perustuksia vasten murskaten raskaan tukipalkin. Mangusti on myös yliluonnollisen nopea ja ketterä. Hänen kipukynnyksensä on huomattavan korkea. Kaikkien näiden kykyjen tarkka yläraja on kuitenkin toistaiseksi tuntematon.


title: Mangusti (sarjakuvahahmo)

text: Mangusti käyttää myös hansikkaisiinsa asennettuja välineitä, kuten unettavaa kaasua tai laseraseita, joita Wundagoren asukit normaalisti käyttävät kallionlouhinnassa. Mangustilla on myös luonnostaan terävät hampaat, mutta ei ole tiedossa ovatko ne luonnolliset vai puremiseen varta vasten asennetut.


title: Nettiradio Mikaeli

text: Nettiradio Mikaeli/YLE Mikaeli oli Mikkelissä vuosina 1998-2005 toiminut suomalainen tiedotusväline. Se oli Mikkelin kaupungin omistaman Otavan Opiston, Yleisradion ja itäsuomalaisen yhteistyöverkoston tuottama journalistinen verkkomedia, joka toimitti viikoittain omalle Internet-sivustolleen laajan ääntä, kuvaa, tekstiä ja nettivideoita sisältävän juttupaketin. Aineistoista versioitiin 30 minuutin radio-ohjelmia Ylen opintoradion levitykseen. Lisäksi tiimi tuotti Yle Teemalle 30 ja 60 minuutin televisio-ohjelmia.


title: Nettiradio Mikaeli

text: Nettiradio Mikaeli toteutti myös lukuisia streaming-lähetyksiä luonnosta mm. norppakiveltä ja huuhkajan talvipuuhista yhdessä Juha Taskisen kanssa. Projektitiimi järjesti myös useita journalismin ajankohtaisteemoja käsitteleviä mediaseminaareja. Tiimi koulutti avustajia cross-media -tuotantoon.


title: Nettiradio Mikaeli

text: Nettiradio Mikaeli aloitti toukokuussa 1998 mikkeliläistoimijoiden hallinnoimana EU-projektina. Myöhemmin toiminta laajeni niin, että yhteistyötä tehtiin muun muassa Joensuun yliopiston Savonlinnan toimijoiden kanssa omassa mediapajassa, MAMK:n kanssa Pieksämäen Nikkarilan mediapajassa sekä useissa muissa oppilaitoksissa eri puolilla Itä-Suomea, kuten Paltamon viestintälukiossa ja Lieksan aikuiskoulutuskeskuksessa. Lisäksi verkostoihin kuului Inarin mediapaja. Yhteistuotantoihin osallistui myös SAK Etelä-Savossa ja Pirkanmaalla. Projektikausi jatkui heinäkuuhun 2002. Projektipäällikkönä toimi YTM Päivi Kapiainen-Heiskanen.


title: Nettiradio Mikaeli

text: Helmikuusta 2004 joulukuun loppuun 2005 verkkomedian nimenä oli YLE Mikaeli. Toiminta lopetettiin joulukuussa 2005.


title: Nettiradio Mikaeli

text: Nettiradio Mikaeli on Mikkelin kaupungin alainen tuotemerkki. Kustannussopimukset solmittiin Mikkelin kaupungin/Otavan Opiston nimiin. Mikkelin ammattikorkeakoulu osallistui tuotantoon tarjoamalla tiloja ja teknistä asiantuntemusta.


title: Nettiradio Mikaeli

text: Nettiradio Mikaelin arkisto löytyy Internetistä osoitteesta: http://nettiradiomikaeli.internetix.fi


title: Greatest Hits (Queen)

text: Greatest Hits on brittiläisen Queen-yhtyeen vuonna 1981 julkaisema kokoelmalevy. Albumille on koottu yhtyeen menestyssinglet vuosilta 1973–1980. Levy on ollut Britannian myyntilistalla yli 500 viikkoa ja albumia on myyty yli 5 miljoonaa kappaletta. The Guardianin artikkelissa todetaankin albumin olevan maan myydyin äänite. Albumi palkittiin Britanniassa 1. tammikuuta 1992 11-kertaisella platinalevyllä huikeasta myyntimäärästä.


title: Greatest Hits (Queen)

text: Albumin yhteydessä julkaistiin myös 60-minuuttinen musiikkivideokokoelma "Greatest Flix" VHS-kasetilla sekä 96-sivuinen valokuvateos "Queen's Greatest Pix". Kirjan kuvat ovat valokuvaaja Jacques Lowen työtä.


title: Greatest Hits (Queen)

text: Albumi on julkaistu myös yhdessä vuonna 1992 julkaistun Greatest Hits II -albumin kanssa boksina vuonna 1994 nimellä "Greatest Hits I & II". Vuonna 2000 julkaistiin "The Platinum Collection" -boksi joka käsitti kaikki kolme Greatest Hits -albumia, myös vuonna 1999 julkaistun Greatest Hits III -albumin.


title: Greatest Hits (Queen)

text: Kannen suunnitteli Freddie Mercury. Kannessa esiintyvä muotokuva on valokuvaaja Lordi Snowdonin ottama kuva. Samaa muotokuvaa on käytetty myös "Greatest Flix" ja "Greatest Pix" julkaisujen kansissa.


title: Greatest Hits (Queen)

text: Albumista on julkaistu eri maissa eri vuosina useita erilaisia versioita joissa joitain kappaleita on lisätty ja toisia jätetty pois. Joissain maissa esimerkiksi David Bowien kanssa yhteistyössä tuotettu ja 26. lokakuuta 1981 julkaistu single Under Pressure päätyi monelle ulkomaiselle julkaisulle, mutta alkuperäisessä Britannian julkaisussa tätä ei kuitenkaan ollut.


title: Greatest Hits (Queen)

text: Alkuperäinen vuoden 1981 EMI:n britannian julkaisu. Parlophone julkaisi albumin uudelleen 1994 CD-levynä.


title: Greatest Hits (Queen)

text: Varhaisin Yhdysvalloissa julkaistu versio, joka käsittää ainoastaan 14 kappaletta, joihin lukeutuvat "Under Pressure" sekä "Keep Yourself Alive". Levyn julkaisi Elektra Records. Albumilla sen sijaan ei ole kappaleita "Don't Stop Me Now", "Save Me", "Now I'm Here", "Good Old Fashioned Lover Boy" sekä "Seven Seas Of Rhye", koska ne eivät olleet yhtä tunnettuja ja menestyksekkäitä hittejä Yhdysvalloissa kuin kotimaassaan.


title: Greatest Hits (Queen)

text: Vuonna 1992 Yhdysvalloissa kehkeytyi yllättävä Queen-buumi Mike Myersin tähdittämän elokuvan Wayne's World takia. Elokuvassa esiintyvä kappale "Bohemian Rhapsody" synnytti tarpeen julkaista Queen-materiaalia, joten Hollywood Records julkaisi kokoelma-albumin "Classic Queen", jonka kappalelista on suurilta osin yhtenevä "Greatest Hits II" -kokoelman kanssa, mutta jolla on lisäksi muutamia 70-luvun hittejä, mm. "Bohemian Rhapsody". Koska Queenin menestys oli jokseenkin laantunut Yhdysvalloissa "Radio Ga Gan" jälkeen, Greatest Hits II:n tuorein materiaali korvattiin vanhemmalla tuotannolla "Classic Queen" -julkaisussa.


title: Greatest Hits (Queen)

text: "Classic Queenin" täydennykseksi Hollywood Records, joka tuolloin omisti oikeudet Queenin tuotantoon, julkaisi pian oman "Greatest Hits" -albumin, jolta vastaavasti puuttui Bohemian Rhapsody sekä jotain muita kappaleita. Näin ollen Hollywood Recordsin "Greatest Hits" ja "Classic Queen" muodostavat sisällöltään pitkälti samankaltaisen parin kuin "Greatest Hits I & II", joskin "Classic Queen" -albumilla on joitain 70-luvun menestyskappaleita joita Greatest Hits -kokoelmilta ei löydy.


title: Greatest Hits (Queen)

text: Hollywood Records päätti ensimmäistä kertaa julkaista Yhdysvalloissa alkuperäistä kappalelistaa noudattavan Greatest Hits -albumin. Albumilla on alkuperäisten kappaleiden lisäksi myös kolme bonuskappaletta: "I'm in Love with My Car", "Under Pressure", "Tie Your Mother Down" joista kaksi viimeistä ovat live-versioita Milton Keynesin konsertista. On kuitenkin huomattava että vuonna 1994 julkaistussa "Greatest Hits I & II" -boksissa sekä vuonna 2000 julkaistussa "The Platinum Collectionissa" -boksissa oli myös alkuperäinen Greatest Hits I -levy. We Will Rock You viittaa vuonna 2002 käynnistyneeseen Queen-musikaaliin.


title: Flylow

text: Flylow oli helsinkiläinen popyhtye. Sen jäseniniä olivat kitaristi "Paul" Pauli Hauta-aho, laulaja-kitaristi "Luke" Ukko Kaarto, basisti Marko Haataja, ja rumpali "Jay" Veli-Matti Mattila. Yhtyeen nimi oli aikaisemmin Flylow Organization, joka myöhemmin lyheni pelkäksi Flylowksi. Aiemmin basistina toimi "Wilson" Wilson Salomaa.


title: Flylow

text: Yhtyeen hajottua sen jäsenistä Hauta-Aho ja Haataja perustivat The Blanko-yhtyeen.


title: Dale Carnegie

text: Dale Breckenridge Carnegie (24. marraskuuta 1888 – 1. marraskuuta 1955) oli yhdysvaltalainen kirjailija ja ihmissuhde- ja esiintymistaitojen kouluttaja. Carnegie kirjoitti lukuisia elämäntaito- ja itseopiskelukirjoja, joista tunnetuin lienee vuonna 1937 julkaistu "Miten saan ystäviä, menestystä, vaikutusvaltaa". Teos ilmestyi suomeksi vuonna 1939 Väinö Jaakkolan kääntämänä ja WSOY:n kustantamana. Risto Mäenpään uusi suomennos kirjasta ilmestyi vuonna 1984.


title: Suomalaisen arjen historia

text: Suomalaisen arjen historia on Weilin+Göösin kustantama neliosainen tietokirjasarja. Se kuvaa Suomen ja suomalaisten historiaa keskittyen tavallisen ihmisen arkeen.


title: Suomalaisen arjen historia

text: Kirjan ensimmäinen osa "Savupirttien Suomi" valmistui elokuussa 2006. Toinen osa "Säätyjen Suomi" valmistui maaliskuussa 2007. Kolmas osa "Modernin Suomen synty" valmistui myös vuonna 2007 ja viimeinen osa "Hyvinvoinnin Suomi" helmikuussa 2008.


title: Suomalaisen arjen historia

text: Arjen historiaa käsitellään aikajärjestyksessä. "Savupirttien Suomi" -kirjan kattama ajanjakso ulottuu ristiretkistä isonvihan aikoihin. Säätyjen Suomi sijoittuu 1700-luvun alusta 1800-luvun loppupuolelle.


title: Suomalaisen arjen historia

text: Kirjan toimituskuntaan kuuluvat dosentti Kai Häggman, professori Markku Kuisma, vs. professori Pirjo Markkola ja yliopistolehtori, FT Panu Pulma.


title: William Slim

text: Sir William Joseph Slim (6. elokuuta 1891 – 14. joulukuuta 1970) brittiläinen upseeri ja Australian kenraalikuvernööri. Hän osallistui sekä ensimmäiseen että toiseen maailmansotaan Britannian armeijan palveluksessa.


title: William Slim

text: Ensimmäisessä maailmansodassa Slim osallistui muun muassa Gallipolin taisteluun, jossa hän haavoittui vakavasti.


title: William Slim

text: Toisessa maailmansodassa Slim taisteli ensin Itä-Afrikassa 10. intialaisen jalkaväkiprikaatin komentajana. Hän haavoittui taistelussa Eritreassa. Itä-Afrikan taistelujen jälkeen Slim palveli Lähi-idän esikunnassa ja hänet ylennettiin virkaa toimittavaksi kenraalimajuriksi kesäkuussa 1941. Hän toimi 10. intialaisen jalkaväkidivisioonan komentajana Englannin–Irakin sodassa, Syyrian-Libanonin valtauksessa ja Persian valtauksessa.


title: William Slim

text: Keväästä 1942 lähtien Slim taisteli Kaakkois-Aasiassa virkaa toimittavaksi kenraaliluutnantiksi ylennettynä ja hän johti ensin liittoutuneiden Burman armeijakuntaa Japanin joukkoja vastaan. Slim siirtyi komentamaan brittiläis-intialaista XV armeijakuntaa kunnes hänet nimitettiin perustetun brittiläisen 14. armeijan komentajaksi. Hänet ylennettiin kenraaliluutnantiksi 3. huhtikuuta 1944. Kenraaliluutnantti Oliver Leese yritti siirtää Slimin 12. armeijan komentajaksi, mutta Slim nimitettiinkin Leesen paikalle liittoutuneiden Kaakkois-Aasian maajoukkojen komentajaksi ylennettynä kenraaliksi.


title: William Slim

text: Slim jäi eläkkeelle 11. toukokuuta 1948., mutta palasi pian palvelukseen, kun hänet nimitettiin Britannian armeijan komentajaksi.


title: William Slim

text: Slim ylennettiin sotamarsalkaksi 4. tammikuuta 1949.


title: William Slim

text: Slim nimitettiin Australian kenraalikuvernööriksi vuonna 1953, missä tehtävässä hän toimi vuoteen 1960 asti. Vuonna 1960 hänelle myönnettiin varakreivin arvonimi.


title: Trophée des Champions

text: Trophée des Champions (Ranskan supercup) on jalkapallo-ottelu, jossa kohtaavat edelliskauden Ligue 1 -mestari sekä Ranskan cupin voittaja. Eniten voittoja on Olympique Lyonnais’lla, joka on vienyt turnauksen nimiinsä kahdeksan kertaa.


title: Trophée des Champions

text: Trophée des Champions -ottelu avaa perinteisesti sarjakauden Ranskassa, sillä se pelataan viikko ennen liigan alkua. Nykymuotoisena supercup aloitettiin vuonna 1995. Vuosina 1955–1986 samaa kilpailua järjestettiin epäsäännöllisin väliajoin nimellä Challenge des Champions. Joukkueiden saavutuksiin lasketaan sekä nykymuotoisen että entisen kilpailun voitot.


title: Trophée des Champions

text: Vuodesta 2009 lähtien turnaus on pelattu Ranskan ulkopuolella. Järjestely on saavuttanut suurta suosiota, ja turnauksen ennätysyleisö nähtiin vuonna 2010 Tunisiassa Stade 7 Novembrella, kun Olympique de Marseillen ja Paris Saint-Germainin välistä ottelua seurasi 57 000 katsojaa.


title: Stanisław Jerzy Lec

text: Stanisław Jerzy Lec [lets] (6. maaliskuuta 1909 Lviv, Itävalta-Unkari – 7. toukokuuta 1966 Varsova) oli puolalainen runoilija ja aforistikko, koko nimeltään Stanisław Jerzy de Tusch-Letz. Hän oli puolanjuutalaista ja aatelista syntyperää ja kotoisin Lvivistä, silloisesta Lembergistä Itävalta-Unkarin alueelta.


title: Stanisław Jerzy Lec

text: Stanisław Jerzy de Tusch-Letz syntyi puolanjuutalaiseen aatelisperheeseen Lvivissä, silloisessa Itävalta-Unkarissa. Ensimmäisen maailmansodan ajaksi Tusch-Letzin perhe muutti Wieniin. Sodan jälkeen perhe palasi Lviviin. Stanisław Jerzy suoritti ylioppilastutkinnon vuonna 1927 ja alkoi opiskella Lvivin yliopistossa puolalaista kirjallisuutta ja oikeustiedettä. Opiskeluaikoinaan Lec osallistui vasemmistolaisiin kulttuuririentoihin ja julkaisi yhteiskunnallisia runoja. Lec valmistui lakimieheksi vuonna 1933 ja muutti Varsovaan. Hän avusti ja toimitti vasemmistolaisia lehtiä ja julkaisi satiirisia runokokoelmia.


title: Stanisław Jerzy Lec

text: Vuonna 1936 Lec perusti Leon Pasternakin kanssa poliittisen kabareeteatterin, mutta se suljettiin lähes saman tien; samoihin aikoihin lakkautettiin myös lehti "Dziennik Popularny", jota hän oli avustanut. Niinpä Lec pakeni pariksi vuodeksi Romaniaan.


title: Stanisław Jerzy Lec

text: Toisen maailmansodan alettua Lec pakeni Varsovasta Lviviin, mutta natsit pidättivät hänet ja sulkivat Tarnopolin keskitysleiriin. Kahden pakoyrityksen jälkeen hänet tuomittiin kuolemaan, mutta kun hän kaivoi omaa hautaansa, hän onnistui surmaamaan vartijansa, varastamaan tämän univormun ja pakenemaan Varsovaan. Sodan aikana hän osallistui partisaanitoimintaan.


title: Stanisław Jerzy Lec

text:
Sodan jälkeen Lec toimi diplomaattina Wienissä vuodet 1946–1950. Petyttyään Puolan poliittiseen tilanteeseen hän loikkasi perheineen kahdeksi vuodeksi Israeliin mutta palasi lopulta Puolaan.
Lec julkaisi ensimmäiset aforisminsa vuonna 1949. Vuosina 1952–1955 hän työskenteli kääntäjänä. Kulttuuripolitiikan liennyttyä vuodesta 1956 alkaen hänen aforismejaan voitiin julkaista Puolassa vapaammin.


title: Stanisław Jerzy Lec

text: Lecin aforismien taustalta voidaan erottaa ennen kaikkea saksalaisen perinteen vaikutusta: Novalis, Friedrich Hebbel, Friedrich Schlegel, Heinrich Heine, Georg Christoph Lichtenberg, Christian Morgenstern ja Karl Kraus.


title: Stanisław Jerzy Lec

text: Lec oli jo omana aikanaan Puolassa erittäin suosittu, ja hän sai valtiolliset hautajaiset huolimatta tummasävyisistä, yhteiskuntakriittisistä aforismeistaan. Vaikka hän julkaisi useita runoteoksia, Puolan ulkopuolella hänet tunnetaan ennen muuta aforismeistaan.


title: Stanisław Jerzy Lec

text: Lecin aforismeja on koottu suomeksi kirjoihin "Vastakarvaan" (1968) ja "Siistimättömiä mietelmiä" (2009).


title: Robert Alftan

text: Robert Magnus Eriksson (Roope) Alftan (s. 8. kesäkuuta 1940, Pori) on suomenruotsalainen kirjailija. Alftan on kirjoittanut suurimman osan tuotannostaan suomeksi.


title: Robert Alftan

text: Alftan palveli suomalaisissa UNFICYP YK-rauhanturvajoukoissa Kyproksella 1964. Tästä aihepiiristä hän on kirjoittanut radiokuunnelman "Rauhan palkkasoturit" (1972) ja romaanit "Rauhan soturit" (1981) ja "Sinisen baretin tango"(1991). Myös Alftan viimeisin kirja, 2006 ilmestynyt "Ensimmäinen pataljoona: Kyproksella rauhaa turvaamassa 1964" liittyy tähän aiheeseen. Alftan on ollut erityisesti kiinnostunut parista tuona aikana Kyproksella sattuneesta tapauksesta: suomalaisen jääkäri "Unto-Pekka Matikaisen" kaatumisesta ampumavälikohtauksessa 20. toukokuuta 1964 sekä UNFICYP-joukkojen palveluksessa olleen englantilaisen majuri "Edward Maceyn" ja hänen autonkuljettajansa "Leonard Plattin" katoamisesta kesäkuussa 1964. Alftan uskoo että näihin molempiin tapauksiin liittyy selvittämättömiä asioita ja niitä ei aikanaan tutkittu riittävän perusteellisesti.


title: Robert Alftan

text: Alftan on kirjoittanut myös useita radiokuunnelmia, muun muassa kuunnelmasarjan yksityisetsivä Liidun seikkailuista 1986–1990.


title: Sally Struthers

text: Sally Struthers (s. 28. heinäkuuta 1948 Portland, Oregon) on yhdysvaltalainen näyttelijä. Hänet muistetaan parhaiten Perhe on pahin -televisiosarjan äksyn "Archie Bunkerin" tyttärenä, "Gloria Stivicinä". Hän voitti roolistaan kaksi Emmyä.


title: Sally Struthers

text: Sally Struthers näytteli vuonna 2007 päättyneessä Gilmoren tytöt -televisiosarjassa "Lorelain" ja "Roryn" naapuria "Babette Delliä"


title: Sally Struthers

text: Hän on tehnyt myös mittavan uran teatterissa, esiintyen mm. Broadwaylla.


title: Steve Bruce

text: Steve Bruce (s. 31. joulukuuta 1960) on englantilainen jalkapallovalmentaja ja entinen puolustaja. Helmikuusta 2019 lähtien hän toimii Sheffield Wednesdayn päävalmentajana.


title: Steve Bruce

text: Pelaajana Bruce aloitti keskikentällä, mutta siirtyi myöhemmin puolustukseen. Brucea pidetään 1980–1990-lukujen parhaana englantilaisjalkapalloilijana, joka ei pelannut yhtäkään A-maaottelua.


title: Steve Bruce

text: Bruce aloitti uransa Gillinghamissa vuonna 1977. Seuraavana vuonna hän debytoi edustusjoukkueessa ja kuului vakiokokoonpanoon seuraavan kuuden kauden ajan.


title: Steve Bruce

text: Vuonna 1984 Bruce myytiin Norwich Cityyn 130 000 punnalla. Hänen debyytiottelunsa oli epäonninen ja hän teki oman maalin 3–3 tasapeliin päättyneessä ottelussa Liverpoolia vastaan. Brucesta tuli kuitenkin nopeasti "the Canariesien" puolustuksen tukipilari. Vuonna 1985 Norwich putosi pääsarjasta, mutta se voitti Englannin liigacupin, kun loppuottelussa kaatui Sunderland. Bruce äänestettiin Norwichin vuoden pelaajaksi. Joulukuussa 1987, juuri ennen 27-vuotispäiväänsä, Bruce siirtyi Manchester Unitediin 825 000 punnan siirtosummalla. Vuonna 2002 Bruce äänestettiin Norwichin Hall of Fameen.


title: Steve Bruce

text: ManU:ssa Bruce debytoi 19. joulukuuta 1987 ottelussa Portsmouthia vastaan. Kahdeksan ja puolen vuoden aikana Unitedissa Bruce teki yhteensä 51 maalia 414 ottelussa ja oli voittamassa kolmea liigamestaruutta, kolmea FA Cupia, yhden liigacupin ja yhden Cup-voittajien cupin. Kaudella 1990/91 Bruce sijoittui sensaatiomaisesti Mark Hughesin ja Brian McClairin jälkeen kolmanneksi Unitedin maalintekijäpörssissä, tehden 19 maalia (11 rangaistuspotkuista). Vuonna 1994 Brucesta tuli joukkueen kapteeni Bryan Robsonin siirtyessä Middlesbroughiin.


title: Steve Bruce

text: Vuonna 1996 Bruce siirtyi Birmingham Cityyn, jossa hän pelasi kaksi kautta ennen kuin siirtyi pelaaja-manageriksi Sheffield Unitediin, missä hän lopetti pelaajauransa vuonna 1999.Kauden 1997–1998 Sheffield Unitedin pelaaja-managerina toiminut Bruce palkattiin vuonna 2001 Huddersfield Townin peräsimeen. Ensimmäisellä kaudella "terrierit" jäivät täpärästi ulos ykkösliigan playoffseista, sijoittuen kahdeksanneksi.


title: Steve Bruce

text: Maaliskuussa 2001 Bruce nimitettiin Wigan Athleticin manageriksi. Wigan selvisi kakkosliigan playoffseihin saakka, mutta hävisi välierissä. Vain seitsemän viikkoa Wiganin manageriksi nimittämisen jälkeen Crystal Palace ilmoitti palkanneensa Brucen.


title: Steve Bruce

text: Neljän kuukauden päästä Bruce oli jo Birmingham Cityn manageri. Brucen tehtävänä oli nostaa joukkue Valioliigaan kaudeksi 2002/03. Tavoite onnistui ja Birmingham nousi Englannin pääsarjaan ensimmäistä kertaa 16 vuoteen. Ensimmäisellä kaudella (2002/02) sijoitus oli 13 ja seuraavalla kymmenes. Kaudella 2004/05 "siniset" sijoittuivat sijalle 12.


title: Steve Bruce

text: Kauden 2005/06 päätteeksi Birmingham putosi mestaruussarjaan, mutta Bruce sai nostettua joukkueen takaisin Valioliigaan vain heti seuraavalla kaudella. Marraskuussa 2007 Bruce siirtyi Birminghamista Wigan Athleticin päävalmentajaksi.


title: Steve Bruce

text: Bruce luotsasi Wigania puolitoista kautta ja seura sijoittui turvallisesti Valioliigan keskikastiin. Kauden 2008/09 jälkeen hän jätti tehtävänsä ja siirtyi kolmen vuoden sopimuksella toisen Valioliigaseuran, Sunderlandin päävalmentajaksi. Brucen johdolla Sunderland kamppaili Valioliigassa keskikastin sijoituksista ollen hänen debyyttikaudellaan 13:s ja kaudella 2010/11 kymmenes. Kausi 2011/12 lähti Brucen suojateilta käyntiin kehnosti ja lopulta seurajohto erotti hänet marraskuun lopussa 2011. Sunderland oli liigassa vasta kuudestoista.


title: Steve Bruce

text: Kesäkuussa 2012 Bruce allekirjoitti kolmivuotisen sopimuksen Englannin Mestaruussarjassa pelaavan Hull Cityn kanssa. Brucen johdolla Hull taisteli noususta Englannin Valioliigaan. Tiukassa kärkikamppailussa Hull oli lopulta sarjakakkonen ja nousi kauden päätteeksi Valioliigaan. Kausi 2013/14 oli Hullin osalta menestyksekäs, sillä joukkue säilytti taistelun jälkeen sarjapaikkansa ja eteni FA Cupissa aina loppuotteluun saakka. Brucen suojatit taistelivat jopa mestaruudesta, mutta lopulta Arsenal oli vahvempi jatkoajan jälkeen 3–2. Kaudella 2014/15 Hull ei kyennyt enää säilyttämään sarjapaikkaansa, vaan putosi liigasta. Bruce sai kuitenkin jatkaa seuran valmentajana ja kaudella 2015/16 hän johdatti joukkueen jälleen takaisin liigaan, tällä kertaa nousukarsintojen kautta voittamalla finaalissa Sheffield Wednesdayn. Bruce erosi tehtävistään kesäkuussa 2016. Taustalla olivat erimielisyydet seuran varapuheenjohtajan kanssa.


title: Steve Bruce

text: Lokakuussa 2016 Brucesta tuli Mestaruussarjassa sijalle 19 vajonneen Aston Villan päävalmentaja. Brucen johdolla Aston Villa pelasi vahvan loppukauden ja nousi Mestaruussarjassa keskikastiin. Kaudella 2017/18 Villa taisteli noususta Englannin Valioliigaan. Joukkue sijoittui neljänneksi, mutta hävisi nousukarsintojen finaalissa Fulhamille. Kaudella 2018/19 Villa valui keskikastiin ja Bruce joutui kannattajien epäsuosioon. Lokakuun alussa 3-3 tasapeliin päättyneessä ottelussa Preston North Endia vastaan katsoja heitti Brucea kaalilla. Ottelua seuraavana päivänä Bruce sai potkut seurasta. Villa oli voittanut vain yhden kymmenestä edellisestä ottelustaan.


title: Steve Bruce

text: Tammikuun alussa 2019 Bruce allekirjoitti sopimuksen Mestaruussarjassa pelaavan Sheffield Wednesdayn kanssa. Hän aloittaa seuran päävalmentajana helmikuun alussa. Siihen saakka valmennusvastuuta kantavat Brucen apuvalmentajat Steve Agnew ja Stephen Clemence.


title: Kristin Olsoni

text: Kristin Olsoni (s. 14. helmikuuta 1937 Helsinki) on suomalainen ohjaaja. Hän alkoi vuonna 1991 johtaa Klockrike-teatteria yhdessä miehensä Martin Kurténin (k. 2013) kanssa.


title: Kristin Olsoni

text: Olsoni opiskeli Svenska Teaternin oppilaskoulussa vuosina 1954–1956. Sittemmin hän on ollut muun muassa Skolteaternin johtaja vuosina 1961–1964, Svenska Teaterskolan -koulun rehtori vuosina 1966–1973 ja Wasa Teaterin johdossa vuosina 1974–1982 yhdessä puolisonsa Martin Kurténin kanssa.


title: Kristin Olsoni

text: Olsoni ja Kurtén saivat vuonna 1992 Harry Martinson -seuran antaman 50 000 kruunun arvoisen palkinnon.


title: Kristin Olsoni

text: Olsoni sai vuonna 2004 Pro Finlandia -mitalin.


title: Beyond the Gates

text: Beyond the Gates on Possessedin toinen ja viimeiseksi jäänyt, vuonna 1986 julkaistu studioalbumi.


title: The Eyes of Horror

text: The Eyes of Horror on Possessedin vuonna 1987 julkaistu EP, ja yhtyeen viimeiseksi jäänyt studiojulkaisu.


title: Riitta Vainio

text: Riitta Marja Vainio (o.s. Muuri; 13. helmikuuta 1936 Viiala – 16. tammikuuta 2015 Espoo) oli suomalainen tanssija, koreografi ja tanssinopettaja. Vainiolla oli erityisesti 1960-luvulla näkyvä rooli suomalaisen modernin tanssin kehittäjänä ja puolestapuhujana. Hän myös vei tanssitaidetta uudenlaisiin esitystiloihin, kuten kirkkoihin ja tavarataloihin.


title: Riitta Vainio

text: Vainio aloitti liikuntaopinnot seitsenvuotiaana kotikaupungissaan Lahdessa Mirjam Viippolan rytmiikkakoulussa. Hän valmistui ylioppilaaksi vuonna 1955 ja pyrki Helsingin yliopiston voimistelulaitokselle. Vuosina 1955–1958 hän voimisteli yliopiston valiojoukkueessa, jonka mukana kävi vuonna 1956 kiertueella Yhdysvalloissa. Vuonna 1958 Vainio valmistui voimistelunopettajaksi, minkä jälkeen hän muutti Yhdysvaltoihin lääkärimiehensä Tapani Vainion saatua sinne tutkijastipedenin. Vainio opiskeli Philadelphian musiikkiakatemian tanssiosastolla vuodet 1959–1961 pääaineenaan moderni tanssi. Hän palasi Suomeen syksyllä 1961 saatuaan akatemian myöntämän tanssinopettajan diplomin kahdessa vuodessa, vaikka koulutus oli normaalisti nelivuotinen. Hän opiskeli tanssia myös muualla Euroopassa ja Yhdysvalloissa.


title: Riitta Vainio

text: Vainio toimi liikunnan- ja tanssinopettajana useissa kouluissa ja oppilaitoksissa. Palattuaan Yhdysvalloista Suomeen hän perusti Helsinkiin vuonna 1961 Modernin Tanssin Koulun ja aloitti uuden tanssin systemaattisen opetuksen. Seuraavana vuonna televisiossa esitettiin hänen tanssikoreografiansa "Kotka", jota pidetään yhtenä suomalaisen modernin tanssin merkkipaaluista. Vuonna 1966 hän oli perustamassa myös Suomen Modernin Tanssitaiteen Opistoa, joka koulutti ammattitanssijoita.


title: Riitta Vainio

text: Vuodesta 1962 lähtien Vainiolla oli oma tanssiryhmä, minkä lisäksi hänellä oli monia esiintyviä kokoonpanoja. Hän toimi samalla kokoonpanojen koreografina. 1960-luvun loppupuolella Vainio alkoi soveltaa laajemmin myös improvisointiin perustuvia modernin tanssin työskentelymetodeja. Myöhemmin hän oli mukana myös keho- ja tanssiterapiaan liittyvässä toiminnassa. Vainio työskenteli aktiivisesti vielä 2000-luvulla.


title: Riitta Vainio

text: Vainiolla on kaksi poikaa, joista Seppo Vainio on kehitysbiologian professori Oulun yliopistossa.


title: Ilmansulku

text: Ilmansulku tarkoittaa rakennusosan ainekerrosta, jonka pääasiallinen tehtävä on estää haitallinen ilmavirtaus rakenteen läpi puolelta toiselle. Suomen rakentamismääräyskokoelman osan C3 mukaan rakennuksen vaipan tulee olla riittävän ilmanpitävä. Mikäli rakenne ei tätä muuten ole, on siihen lisättävä erillinen ilmansulkukerros. Ilmansulkua käytetään usein hengittävissä rakenteissa, jotka eivät välttämättä tarvitse höyrynsulkua.Ilmansulku estää hallitsemattoman ilmavirtauksen rakennuksen vaipan läpi. Hallitsemattomat ilmavirtaukset aiheuttavat rakenteellisen riskin ja vähentävät viihtyisyyttä vedon tunteena. Hallittu ilmavirtausten ja ilmanpaineen säätely on myös edellytys toimivan ilmanvaihdon aikaan saamiseksi.


title: Ilmansulku

text: Ilmansulun toimivuuden kannalta sen eheys on oleellinen seikka. Rikkoutunut ilmansulku aiheuttaa paikallisen ilmavuodon, jonka yhteydessä rakenteeseen voi kohdistua myös huomattava paikallinen kosteusrasite virtaavan ilman sisältämän kosteuden myötä. Rikko aikaansaa myös lämpövuotoa sekä vetoa sisätiloissa.


title: Ilmansulku

text: Ilmansulun toimivuutta rakenteessa, rakenteen tiiviyttä, voidaan koejärjestelyin mitata, jolloin tulokseksi saadaan "ilmanvuotoluku". ilmanvuotoluku kuvaa sitä ilmamäärää, joka vuotaa vaipan rakenteiden läpi yhden tunnin aikana sisä- ja ulkotilojen paine-eron ollessa 50 Pascalia. Yleensä tiiviys mitataan aiheuttamalla rakennuksen sisälle alipaine.


title: Ilmansulku

text: Ilmansulku asennetaan materiaalin vaatimusten mukaan. Kartonkipohjaiset ilmansulut tyypillisesti limitetään noin 20 cm ja mieluiten puristetaan yhteen rakenteiden väliin. Jos puristusta ei voida käyttää limitykseen pursotetaan jatkuva PVAC-liimapalko. Vaihtoehtoisesti voidaan käyttää sauman teippausta, mutta tällöin on huomioitava teipin kestoikä; useimpien teippien liima-aineet haihtuvat 10–20 vuoden aikana.


title: Ilmansulku

text: Erityisesti tulee huomioida liittymät viereisiin rakenteisiin, joihin ilmansulku liitetään tiiviisti mieluiten rimalla puristamalla. Läpivienneissä käytetään mieluiten erityisiä tehdasvalmisteisia läpivientikappaleita, joihin ilmansulkukerroksen kiinnittäminen onnistuu tiiviisti. Ilmansulkukerroksesta on saatava kauttaaltaan tiivis.


title: Ilmansulku

text: Yksi tapa ilmasulun tiiviyden ja ehjyyden varmistamiseksi on käyttää rakennetta, jossa ilmansulku sijaitsee sisällä rakenteessa sisäpinnan sijaan. Tällöin on huomioitava rakenteen kosteustekninen toiminta; ilmansulku aiheuttaa aina jonkin verran höyrynosapaineen vastusta, jonka määrä riippuu kaytetystä ilmansulkumateriaalista.


title: Ilmansulku

text: Ilmansulun tyyppiä valittaessa olennaista on huomioida rakenteen kosteuskäyttäytyminen. Mikäli höyrynsulkua ei käytetä on rakenteen sisäpinnan, ilmansulun ja vaipan ulkopinnan materiaalin – esimerkiksi tuulensuojalevyn – yhteistoiminta suunniteltava huolellisesti.


title: Ilmansulku

text: Ohessa esimerkkejä ilmansulullisista rakenteista. Rakenteet on aina suunniteltava ja niiden toiminta tarkistettava kohdekohtaisesti.


title: Heljä Liukko-Sundström

text:
Heljä Tuulia Mirjam Liukko-Sundström (s. 15. kesäkuuta 1938 Vehmaa) on suomalainen keramiikkataiteilija. Professorin arvonimen hän sai vuonna 1994.
Liukko-Sundström työskenteli Arabian palveluksessa taitelijana tehtaan sulkeutumiseen saakka 1962 - 2016. Sittemmin työskentely on jatkunut samaisessa tehdasrakennuksessa Arabian Taideosastoyhdistys ry:ssä. Lisäksi hänellä on oma yritys Heljä Oy. Hän on tehnyt useita lastenkirjoja. Hän on tunnettu erityisesti uuniikki keramiikkatöistään, joita on ollut esillä niin Suomessa kuin ulkomaillakin. Lisäksi hän on saanut töistään useita palkintoja.


title: Heljä Liukko-Sundström

text: Heljä Liukko-Sundströmin tuotantoon kuuluu uniikkireliefejä, veistoksia ja -laattoja sekä useita julkisia teoksia. Peijaksen sairaalan aulaan hän on tehnyt ison reliefiteoksen Onnellisten saari.


title: Heljä Liukko-Sundström

text: Teolliseen tuotantoon Liukko-Sundström on tehnyt erilaisia laattasarjoja, kelloja, rasioita, nukkeja, mukeja sekä Tuuli-astiaston.


title: Heljä Liukko-Sundström

text:
Heljä Liukko-Sundström on tehnyt merkittävää työtä lastenkulttuurin edistämiseksi ja saanut Taiteen keskustoimikunnan jakaman Lastenkulttuurin valtionpalkinnon 1982 (erit. Jäniksen poika -satu näkövammaisille).
Liukko-Sundströmille myönnettiin Pro Finlandia -palkinto vuonna 2001 ja hän sai valtion lastenkulttuuripalkinnon 1982.


title: Heljä Liukko-Sundström

text: Heljä Liukko-Sundströmillä on vuodesta 2005 lähtien ollut Humppilassa Atelje Heljä.


title: Heljä Liukko-Sundström

text:
Hänellä on kolme sisarusta: Ilkka Liukko, kuvanveistäjä Rauni Liukko ja rehtori Marketta Liukko-Hollmérus.
Artikkeli Tenavalehden syksyn numerossa:


title: Morten Gamst Pedersen

text: Morten Gamst Pedersen (s. 8. syyskuuta 1981 Vesisaari) on saamelaistaustainen norjalainen jalkapalloilija, joka on kotimaansa seurojen lisäksi edustanut englantilaisseura Blackburn Roversia ja Turkin Superliigan Karabüksporia. Hän pelaa keskikenttämiehenä ja pystyy pelaamaan lähes jokaista keskikentän pelipaikkaa.


title: Morten Gamst Pedersen

text: Pedersenin ollessa 15-vuotias hänen isänsä, jalkapallovalmentaja Ernst Pedersen, kehotti poikaansa harjoittamaan vasenta jalkaansa luonnollisen oikean sijaan, koska ammattilaisjalkapalloilussa vasemmalla puolella on vähemmän kilpailua. Pedersenin läpimurto tapahtui vuonna 2004, kun hän teki Norjan pääsarjassa seitsemän maalia Tromsø IL:n riveissä.


title: Morten Gamst Pedersen

text: Blackburn Rovers osti norjalaisen 1,5 miljoonalla punnalla. Häntä tavoittelivat myös Manchester United, Aston Villa, Newcastele United ja Tottenham Hotspur. Blackburn hankki Pedersenin täyttämään joukkueen keskikenttää, kun aiempi luottomies Damien Duff oli siirtynyt Chelseaan. Norjalainen teki debyyttinsä Valioliigassa 28. elokuuta 2004 Manchester Unitedia vastaan 1–1-tasapeliin päättyneessä ottelussa.


title: Morten Gamst Pedersen

text: Pedersen onnistui ottamaan vakiopaikan avauksesta kuitenkin vasta Graeme Sounessin lähdön jälkeen, kun manageriksi tuli Mark Hughes. Hän aloitti kauden 2005–2006 tekemällä ensin maalin Cardiff Cityä vastaan ja tämän jälkeen maalin myös seuraavissa kolmessa ottelussa. Hän teki kauden aikana kaikkiaan kahdeksan maalia ja oli joukkueensa paras maalintekijä.


title: Morten Gamst Pedersen

text: Kesäkuussa 2006 Pedersen sai Valioliigalta luvan vaihtaa paitansa selässä olevan nimen Pedersenistä Gamstiksi, äitinsä sukunimeksi. Gamst Pedersen kärsi kaudella paljon loukkaantumisista, mutta vuodenvaihteessa 2007 hän todisti kuuluvansa Valioliigan parhaimpiin laitureihin.


title: Morten Gamst Pedersen

text: Elokuussa 2013 Gamst Pedersen siirtyi Blackburnista Turkin Superliigan Karabüksporiin ilmaisella siirrolla, pelattuaan edellisen kauden ajan Englannin toiseksi korkeimmalla sarjatasolla, Mestaruussarjassa.


title: Morten Gamst Pedersen

text: Pedersen pelasi Norjan maajoukkueessa 83 ottelua ja teki 17 maalia vuosina 2004–2014.


title: Jorma Puranen

text: Jorma Puranen (s. 1951) on suomalainen valokuvataiteilija. Hän opiskeli valokuvausta vuodesta 1973 vuoteen 1978 Helsingissä Taideteollisessa korkeakoulussa. Samassa paikassa hän toimi vuosina 1995–1998 valokuvataiteen professorina.


title: Jorma Puranen

text: Vaikka Puranen onkin kuvannut maisemia usean vuosikymmenen ajan, maiseman esille tuonti ei ole hänelle tärkeää. Hänen on sanottu ennemminkin pohtivan teoksissaan ihmisen ja kokonaisten kulttuurien jättämiä jälkiä historiassa, luonnossa ja erityisesti maisemassa.


title: Jorma Puranen

text: Puranen voitti Fotofinlandian vuonna 1992 ja hänet valittiin The Year of Photography and Electric Image -näyttelyyn vuonna 1998. Vuonna 2005 hänet palkittiin Pro Finlandia -mitalilla.


title: Göran Schauman

text: Curt Göran Schauman (s. 29. elokuuta 1940 Helsinki) on suomenruotsalainen näyttelijä. Hänen isänsä oli näyttelijä ja teatterijohtaja Runar Schauman. Svenska Teaternissa näyttelevällä Schaumanilla on ollut useita elokuvarooleja ja hän on ollut mukana muun muassa televisiosarjoissa "Vihan päivät" ("Din vredes dag", 1991), "Parhaat vuodet" (2000) ja "Benner & Benner" (2001–2002). Hän esittää paronia Timo Koivusalon "Täällä pohjantähden alla" -elokuvassa. Göran Schaumanin isä Runar puolestaan esitti paronia Edvin Laineen Täällä Pohjantähden alla -elokuvassa (1968).


title: Göran Schauman

text: Göran Schauman sai Pro Finlandia -mitalin vuonna 1992.


title: Neon Nights

text: Neon Nights on australialaisen poplaulaja Dannii Minoguen neljäs studioalbumi. Se julkaistiin Yhdysvalloissa 7. lokakuuta 2003 ja Euroopassa maaliskuussa 2003. Neon Nightista tuli Minoguen menestynein levyjulkaisu. Levyä myytiin Isossa-Britanniassa yli 150 000 kappaletta. Levyllä on neljä menestyssingleä: Put the Needle on It, I Begin to Wonder, Who Do You Love Now?, Don't Wanna Lose This Feeling.


title: Alexander Saxelin

text: Alexander "Alex" Saxelin (29. elokuuta 1899 Viipuri – 9. lokakuuta 1959) oli suomalainen balettimestari. Hän oli 1930- ja 1940-luvun tunnetuimpia tanssijoita Suomessa. Hän esiintyi sekä oikealla nimellään Alexander että sen lyhennelmällä Alex.


title: Alexander Saxelin

text: Saxelinin äidin tiedetään olleen suomalaista syntyperää mutta isä on tuntematon. Hän valmistui Pietarin Keisarillisesta balettikoulusta opiskeltuaan laitoksessa vuosina 1910–1919. Hän muutti takaisin Viipuriin vuonna 1921 ja edelleen Helsinkiin vuonna 1922. Saxelin toimi Helsingissä baletinopettajana, mutta teki myös tanssikiertueita muualle Eurooppaan muun muassa kollegoidensa Klawdija Gorewan ja Ivan Kirejeffin kanssa. Hän myös avusti muita suomalaisia tanssijoita, kuten Mary Paischeffia ja Irja Hagforsia heidän tanssiesityksissään.


title: Alexander Saxelin

text: Vuonna 1935 Saxelin valittiin Kansallisbaletin toiseksi balettimestariksi George Gén jälkeen, ja hän toimi tässä tehtävässä vuoteen 1954 saakka. Saxelin palkittiin Pro Finlandia -mitalilla vuonna 1948.


title: Nastolan kirkonkylä

text: Nastolan kirkonkylä on Lahden kaupungin alueella sijaitseva ja entisen Nastolan kunnan hallinnollinen keskus. Kirkonkylän muodostamassa taajamassa on 12 246 asukasta ja sen pinta-ala on 23,54 neliökilometriä (31.12.2011). Se on Suomen suurin taajama, joka ei ole kuntansa keskustaajama.


title: Nastolan kirkonkylä

text: Kirkonkylällä sijaitsevat kunnanviraston lisäksi valtion virastojen toimipisteet, kuten Päijät-Hämeen Työ- ja elinkeinotoimisto ja Kelan toimisto. Nastolan kirkon ohella kirkonkylällä on seurakuntatalo ja hautausmaa kappeleineen ja muistomerkkeineen. Kirkonkylällä sijaitsee monia liikkeitä, joihin kuuluvat apteekki ja elintarvikekauppa. Nastolassa toimii myös partiolippukunta Nastapertio.


title: Nastolan kirkonkylä

text: Kirkonkylän kulttuurikohteita ovat Taidekeskus Taarasti, Matinpalomuseo ja kotiseutumuseo. Liikuntakeskus Pajulahti sijaitsee viisi kilometriä kirkonkylältä Ruuhijärvelle päin.


title: Nastolan kirkonkylä

text: Nastolan rautatieseisake sijaitsee kirkonkylällä. Seisakkeella pysähtyy 11 junaa päivässä. Junilla pääsee itään Kouvolaan, länteen Lahteen ja oikorataa pitkin Helsinkiin.


title: Nastolan kirkonkylä

text: Kirkonkylän maisemaa hallitsevat Salpausselän reunamuodostuman lisäksi kaksi järveä - Iso-Kukkanen ja Pikku-Kukkanen.


title: Tiina Astola

text: Tiina Maija-Sisko Astola (1979–1986 Astola-Koskenniemi, s. 6. huhtikuuta 1953 Helsinki) on suomalainen virkamies. Hän on toiminut Suomen oikeusministeriön kansliapäällikkönä 1. syyskuuta 2007 alkaen. Astola valittiin toiselle viisivuotiskaudelle toukokuussa 2012. Hän siirtyy Euroopan komissioon oikeus- ja kuluttaja-asioiden pääosaston pääjohtajaksi 1. helmikuuta 2016.


title: Tiina Astola

text: Astola kirjoitti ylioppilaaksi 1972 ja valmistui oikeustieteen kandidaatiksi 1977 ja oikeustieteen lisensiaatiksi 1985 Turun yliopistosta. Vuonna 1983 hänestä tuli Master of International and Comparative Law Vrije Universiteit Brusselissa. Hän työskenteli aiemmin oikeusministeriön lainvalmisteluosaston yksityisoikeuden yksikön johtajana vuodesta 2001. Ennen lainsäädäntöjohtajaksi nimittämistä hän toimi lainvalmisteluosaston eurooppaoikeuden yksikön johtajana vuosina 1997–2001 ja oikeusministeriön kehitysjohtajana vuodet 1995–1996. Hän on työskennellyt lainsäädäntöneuvoksena sekä oikeusministeriössä (vuodesta 1988) että valtiovarainministeriössä (1990–1992). Vuosina 1981–1987 Astola oli Suomen Ulkomaankauppaliiton (nykyinen Finpro) ulkomaanoikeuden osaston lakimies ja osastopäällikkö.


title: Tiina Astola

text: Vuonna 2013 Astolalle myönnettiin Suomen Leijonan I luokan komentajamerkki.


title: Tiina Astola

text: Astolan puoliso on akatemiaprofessori Martti Koskenniemi vuodesta 1979.


title: Ranskan Grand Prix 1993

text: Ranskan Grand Prix 1993 oli Formula 1 -sarjan historian 540. osakilpailu. Se ajettiin 4. heinäkuuta Magny-Coursin radalla Keski-Ranskassa.


title: Ranskan Grand Prix 1993

text: Damon Hill voitti ensimmäistä kertaa tällä kaudella aika-ajoissa tallikaverinsa Alain Prostin ottamalla uransa ensimmäisen paalupaikan. Kilpailussa Hill jäi kuitenkin voittaneen Prostin taakse toiseksi. Kolmenneksi ylsi jälleen saksalainen Michael Schumacher Benettonillaan.


title: The Hits and Beyond

text: The Hits and Beyond on australialaisen poplaulaja Dannii Minoguen toinen kokoelmalevy. Se julkaistiin 19. kesäkuuta 2006. Albumia myytiin Britanniassa 45 000 kappaletta. Se sisältää 15 hittiä ja 5 uutta kappaletta.


title: Love and Kisses

text: Love and Kisses on australialaisen poplaulajan Dannii Minoguen ensimmäinen studioalbumi, joka ilmestyi 3. kesäkuuta 1991. Levy kipusi Britanniassa albumilistan sijalle 8. Albumi myi Britanniassa kultaa. Levyltä tuli monta hittisingleä: Love and Kisses, Success, Jump to the Beat, Baby Love.


title: Rolf Winqvist

text: Rolf Robert Winqvist (3. maaliskuuta 1919 Tuusula – 23. kesäkuuta 1944 Salmi) oli Suomen ilmavoimien tähystäjä ja Mannerheim-ristin ritari. Sotilasarvoltaan hän oli luutnantti. Winqvist lensi talvi- ja jatkosodassa yhteensä 111 sotalentoa.


title: Rolf Winqvist

text: Winqvist syntyi Tuusulassa maanviljelijä Anders ja Anna (o.s. Öhman) Winqvistin perheeseen. Päästyään ylioppilaaksi Helsingin ruotsalaisesta lyseosta vuonna 1938 hän aloitti asevelvollisuutensa Ilmavoimien reserviupseerikurssilla numero 8. Kurssin päätteeksi hänet ylennettiin vänrikiksi 11. syyskuuta 1939. Winqvist komennettiin 16. syyskuuta 1939 Lentorykmentti 4:ään, Lentolaivue 46:n 3. lentueeseen. Talvisodan aikana 25. tammikuuta 1940 Winqvist siirrettiin rykmentin Bristol Blenheim -kalustolla varustettuun Lentolaivue 44:ään. Winqvist lensi talvisodassa 27 sotalentoa tähystäjänä mukaan lukien kreivi Carl Gustav von Rosenin suorittama Douglas DC-2 -tyypin ainut sotalento Suomen ilmavoimissa.


title: Rolf Winqvist

text: Välirauhan alkupuolella Winqvist kotiutettiin ja hän ehti aloittaa opiskelun korkeakoulussa, kunnes hänet kutsuttiin liikekannallepanossa takaisin palvelukseen. Winqvist astui palvelukseen 18. kesäkuuta 1941 Lentolaivue 44:n 2. lentueeseen. Winqvist lensi edelleen Blenheim-pommikoneen tähystäjänä. 30. maaliskuuta 1942 hänet ylennettiin luutnantiksi. 24. joulukuuta 1941 tehdyn esityksen ja 15. huhtikuuta 1942 tehdyn lisäesityksen jälkeen Winqvist nimitettiin Mannerheim-ristin ritariksi 26. huhtikuuta 1942 numerolla 55. Nimitysperusteluissa mainitaan muun muassa esimerkillinen rohkeus, taistelumieli, into ja taitavuus.


title: Rolf Winqvist

text: Lentolaivue 44 vaihtoi kalustonsa Junkers Ju 88 -koneisiin keväällä 1943. Tässä vaiheessa Winqvistillä oli takanaan 100 sotalentoa Blenheim-koneen tähystäjänä. Winqvist kaatui 23. kesäkuuta 1944, kun paluulennolla ollut Junkers-kone (JK-259) syöksyi maahan Salmin pitäjän Manssilassa. Onnettomuudessa koko miehistö sai surmansa mukaan lukien Winqvist. Winqvist on haudattu Paijalan hautausmaalle Tuusulaan.


title: Net Yaroze

text: Net Yaroze (1997) on Sony Computer Entertainmentin kehittämä PlayStationin erikoisversio, jolla voi ohjelmoida PlayStation-pelejä. Sen tekee erikoiseksi se, että siinä ei ole aluekoodirajoituksia ja siinä on sisäänrakennettu ohjelmointikieli. Yhdysvalloissa se maksoi n. 750 dollaria. Vaikka Net Yarozessa ei ollut aluekoodirajoituksia, niin siitä oli kolme eri versiota, Japani (DTL-H3000), Pohjois-Amerikka (DTL-H3001) ja Euroopan ja Australian (DTL-H3002). DTL-H3002 käynnistyy PAL-tilassa, kun muut käynnistyvät NTSC-tilassa.


title: Net Yaroze

text: Euroopan Net Yaroze -paketti sisältää:"Official Playstation Magazine" -lehden mukana tulleilla demolevyillä on Net Yarozella tehtyjä pelejä, 1990-luvun lopulta vuoteen 2004 asti.


title: Dave Padden

text: David James Padden (s. 13. helmikuuta 1976) on kanadalainen muusikko ja thrash metal -yhtye Annihilatorin laulaja-kitaristi vuodesta 2003.


title: Dave Padden

text: Studiossa kaikki Annihilatorin kitarat soitti aiemmin Jeff Waters, mutta Paddenin esiinnyttyä kiertueella sekä laulajana että kitaristina hänestä tuli täysitoiminen rytmikitaristi. Esiintyessään hän käyttää Explorer-kitaraa.


title: Dave Padden

text: Padden oli vuonna 2006 mukana perustamassa Silent Strain -nimistä thrash metal -yhtyettä, jossa hän kuitenkin vain laulaa. Padden liittyi vuonna 2008 laulajaksi myös kanadalaiseen metalliyhtyeeseen Terror Syndrome.


title: PlayChoice-10

text: PlayChoice-10 on vuonna 1986 julkaistu Nintendon kolikkopelikone, jolla pelattiin NES-konsolin pelejä. Perinteisistä kolikkopelikoneista poiketen PlayChoice-10:ssä ei maksettu pelikerroista vaan peliajasta. Yksi pelivaraus vastasi tiettyä määrää peliaikaa, jonka aikana pelaaja pystyi pelaamaan mitä tahansa pelikoneeseen asennetuista kymmenestä pelistä. Pelattavaa peliä pystyi myös vaihtamaan niin kauan kuin koneessa riitti peliaikaa.


title: PlayChoice-10

text: Tavallisten NES-kasettien sijaan PlayChoice-10:ssä käytettiin erillisiä laajennuskortteja, jotka sisälsivät itse pelin lisäksi 8 kilotavua ROM-muistia. Tähän ylimääräiseen muistiin oli tallennettu pelikohtaisia vihjeitä, joita näytettiin pelikoneen toisessa näytössä pelaamisen aikana. PlayChoice-10:tä valmistettiin myös yksinäyttöisenä mallina, jossa pelivihjeet sai tarvittaessa näkyviin nappia painamalla.


title: Musta jää

text: Musta jää on tien pintaan aamukasteen, jään tai lumen sulamisvesien tai muun kosteuden ja pakkasen vaikutuksesta syntynyt ohut läpinäkyvä ja liukas jääkerros. Musta jää on vaikeasti havaittavissa, ja sen huomaamattomuus aiheuttaa vuosittain useita liikenneonnettomuuksia.


title: Musta jää

text: Musta jää on tyypillisesti ohut läpinäkyvä jääkerros tienpinnalla. Nimitys musta jää tulee siitä, että jään alla oleva musta asvalttitie näkyy lävitse. Musta jää on muihin jäätyyppeihin verrattuna poikkeuksellisen liukasta.


title: Musta jää

text: Koska tämäntyyppinen jää sisältää suhteellisen vähän kupliin jäänyttä ilmaa, parantaa se jään läpinäkyvyyttä ja on siksi vaikeampi havaita. Lisäksi se on helppo sekoittaa märkään tienpintaan, joka on ulkonäöltään samankaltainen. Kävelijälle tai autoilijalle suurempi liukkaus yhdistettynä havainnoinnin vaikeuteen tekee mustasta jäästä erityisen vaarallisen. Sillat ja ylikulkukäytävät voivat muuttua erityisen vaarallisiksi mustan jään takia. Koska ilma liikkuu sillan ylä- ja alapuolella, sillan tieranteen lämpötila muuttuu tavallista nopeammin. Tästä syystä musta jää muodostuu ensiksi näihin rakenteisiin. Joskus mustaa jäätä voi muodostua myös pakkasella, kun ilman lämpeneminen saa tien pintakerroksen lämpenemään hetkellisesti. Koska alla oleva maa on edelleen pakkasrajan alapuolella, hetkellisesti muodostunut vesi jäätyy nopeasti. Musta jää -termiä käytetään usein kaikista tienpäällä olevasta jäätyypeistä.


title: Musta jää

text: Uudessa-Englannissa ”musta jää” viittaa lammen päällä olevaan jääkerrokseen, joka muodostuu kovilla pakkasilla. Muodostunut jääkerros näyttää paksulta ja hieman murtuneelta lasilevyltä veden pinnassa. Nimi muodostui, koska katselija näkee mustan lammen pohjalle. Se on erittäin kovaa ja tasaista, mikä tekee mustasta jäästä erittäin miellyttävän retkiluistelijalle sen akustisten ominaisuuksien takia.


title: Musta jää

text: Musta jää on kylmissä vesissä troolarin pinnalle muodostuva jääkerros. Se voi olla alukselle erittäin vaarallista, sillä runkoon jäätynyt vesi voi muuttaa aluksen painopistettä jopa kaatumiseen asti. Tämä ilmiö esiintyy erityisesti olosuhteissa, jossa ilma on tarpeeksi kylmä jäädyttämään aallokon roiskuttamaa merivettä kannelle.


title: Marjatta Weckström

text: Marjatta Irene Weckström-Louhivuori (9. helmikuuta 1932 Helsinki – 28. syyskuuta 2017 Espoo) oli suomalainen kuvanveistäjä. Weckströmin veistoksissa tärkeimpänä inspiraation lähteenä ovat usein olleet ihmisen sisäiset mielenliikkeet, joita hän tunsi voivansa parhaiten ilmaista abstraktilla muotokielellä.


title: Marjatta Weckström

text: Weckström opiskeli taideakatemian koulussa vuosina 1952–1955 ja sitä ennen Eino Räsäsen oppilaana 1950-1952. Hän kävi Académie de la Grande Chaumièressa Pariisissa useaan otteeseen 1950-luvulla ja oli samoihin aikoihin pari vuotta David Paulin oppilaana Lontoossa. Oman tyylin löytymisen kannalta tärkeäksi tuli opiskelujakso Pariisissa kuvanveistäjä Ossip Zadkinen (1890-1967) oppilaana. Hänen opetuksensa ohjasi Weckströmiä löytämään abstraktin kuvanveiston omaksi ilmaisutyylikseen. Tuskastuneena pääkaupunkiseudun ateljeepulaan Weckström ryhtyi ensimmäisten taiteilijoiden joukossa rakentamaan omaa ateljeetaan asuntonsa yhteyteen.


title: Marjatta Weckström

text: Weckströmin töitä on ollut muun muassa ARS-61 -näyttelyssä 1961 ja "Nuorta kuvanveistoa" -näyttelyssä Rodin-museossa Pariisissa. Weckströmille myönnettiin Pro Finlandia -palkinto vuonna 2004.Marjatta Weckstöm- Veistoksia- Skulpturer - Sculptures, 1986. Suomen kulttuuriliitto ry:n julkaisu 1984, Neulaset.


title: Nintendo Vs. Series

text: Nintendon Vs. Series on kahdelle pelaajalle suunniteltu arcade-pelikonesarja. Koneissa on yhtä paljon tehoa kuin Nintendo Entertainment Systemissä.


title: Lisbeth Landefort

text: Lisbeth Landefort (o.s. "Krott", s. 1925 Wien, Itävalta) on itävaltalaissyntyinen suomalainen teatteri- ja oopperaohjaaja.


title: Lisbeth Landefort

text: Landefort asui lapsuutensa Itävallan pääkaupungissa Wienissä, mutta muutti Suomeen vuonna 1938. Hän opiskeli huilun- ja viulunsoittoa Sibelius-Akatemiassa, minkä jälkeen hän siirtyi teatterikouluun. Sieltä hän valmistui vuonna 1946. Landefort on ohjannut useita näytelmiä, oopperoita ja kuunnelmia. Lisäksi hän on toiminut Yleisradion ruotsinkielisellä teatteriosastolla ohjaajana.


title: Lisbeth Landefort

text: Landefort on ollut tärkeä radioilmaisun uudistaja. Vuonna 2003 Landefortille myönnettiin Pro Finlandia -palkinto ja vuonna 2005 Artium Cultori -palkinto.


title: Lisbeth Landefort

text: Hänen muistelmansa "Älä osoita sateenkaarta" pohjautuvat Barbo Holmbergin kanssa tehtyyn radiohaastattelusarjaan.


title: Alice in Hell

text: Alice in Hell on kanadalaisen thrash metal -yhtye Annihilatorin ensimmäinen studioalbumi. Se julkaistiin syyskuussa vuonna 1989.Vuoden 1998 uusintajulkaisu


title: Never, Neverland

text: Never, Neverland on kanadalaisen thrash metal -yhtyeen Annihilatorin toinen studioalbumi. Se julkaistiin syyskuussa vuonna 1990.


title: Keisarinnan uudet (v)aatteet

text: Keisarinnan uudet (v)aatteet on Jussi K. Niemelän ja Osmo Tammisalon kirjoittama naistutkimusta arvosteleva kirja, jonka on julkaissut Terra Cognita vuonna 2006.


title: Keisarinnan uudet (v)aatteet

text: Niemelä ja Tammisalo väittävät, että naistutkimus täyttää vain yhden tieteellisyyden tunnusmerkin: tutkimus on julkista. Heidän mukaansa naistutkimus ei ole puolueetonta, koeteltavaa (väitteitä ei voi todentaa), arvostelevaa omia tuloksiaan kohtaan, edistyvää eikä riippumatonta ei-tiedollisista perusteista (esimerkiksi poliittisista aatteista).


title: Keisarinnan uudet (v)aatteet

text: Niemelä ja Tammisalo väittävät, että naistutkimuksessa vallitsee ”biokielto”, luonnontieteellisten väitteiden ”täyshylkäys”, aatteellinen valvonta ja ”sanamagia”. Viimeksi mainitun he määrittelevät oletukseksi, jonka mukaan biologinen sukupuoli katoaa tai menettää merkityksensä, jos sukupuoli onnistutaan johtelemaan sosiaalisten ilmiöiden maailmasta. Kirjoittajien mielestä sukupuolta ei voida kuitenkaan koskaan palauttaa sosiaaliseksi konstruktioksi eikä myöskään johdella siitä. Niemelä ja Tammisalo ovat tukeutuneet väitteissään muun muassa Noretta Koertgen ja Daphne Patainin feminismiä arvostelevaan teokseen "Professing Feminism".


title: Keisarinnan uudet (v)aatteet

text: Jussi K. Niemelä on harrastanut sosiobiologiaa itseopiskeluna ja julkaissut aiheesta verkkopamfletin. Osmo Tammisalo on esittänyt teokseen sisältyvää todistelua lisäksi aiemmassa teoksessaan "Rakkauden evoluutio" (Terra Cognita 2005).


title: Keisarinnan uudet (v)aatteet

text: Kristina Rolin sanoi "Tieteessä tapahtuu" -lehden arvostelussaan, että Niemelä ja Tammisalo ohittavat naistutkijoiden käymän tieteenfilosofisen keskustelun eivätkä esitä näyttöä sen väitteen puolesta, että naistutkimus olisi näennäistiedettä.


title: Keisarinnan uudet (v)aatteet

text: Filosofi Jukka Hankamäki yhtyi pääosin Niemelän ja Tammisalon esittämään arvosteluun kirjoituksessaan "Seksit selviksi", joka on julkaistu hänen kokoelmateoksessaan "Filosofiset viuhahdukset". Tosin Hankamäki ei fenomenologisena tieteenfilosofina hyväksy Niemelän ja Tammisalon biologislähtöistä arvostelua, eikä hän pidä naistutkijoita näennäistieteilijöinä. Sen sijaan hän on valmis allekirjoittamaan väitteet feminismin poliittisuudesta ja katsoo, ettei sukupuolta voida pitää eleistä, tyyleistä eikä vaatetuksesta riippuvana asiana, kuten eräät feministit ovat väittäneet. Vaikka sosiaaliseen sukupuoleen ("gender") voidaan viitata kuvailtaessa sukupuolen "esittämisen" monimuotoisuutta, kaksiarvoinen sukupuoliero jää joka tapauksessa voimaan ruumiillisena tosiasiana.


title: Prinsessa Dianan muistokonsertti

text: Concert for Diana eli Dianan konsertti oli prinssi Williamin ja prinssi Harryn järjestämä muistokonsertti edesmenneen äitinsä, Walesin prinsessa Dianan muistoksi. Konsertti järjestettiin 1. heinäkuuta 2007 Lontoon Wembley Stadiumilla. Se televisioitiin noin 140 maahan, ja sitä katsottiin noin 500 miljoonassa kodissa. Konsertin lipputulot lahjoitetaan hyväntekeväisyysjärjestöille, joita Diana tuki. Konsertti televisioitiin myös Suomeen Yle TV2 ja Yle Teema-kanaville. Konsertissa nähtiin laulajia ja puhujia, joita prinssit William ja Harry olivat valinneet. Konsertissa esiintyivät muun muassa Elton John, Lily Allen, Nelly Furtado ja Anastacia.


title: Popkatu

text: Popkatu on Joensuun kävelykeskustassa järjestettävä koko perheen viisipäiväinen karnevaalihenkinen kaupunkifestivaali, joka tarjoaa pääosin ilmaista ohjelmaa ja toimintaa lapsille, nuorille ja aikuisille. Popkatu järjestetään heinäkuussa Ilosaarirockia edeltävällä viikolla. Ensimmäisen kerran Popkatu järjestettiin vuonna 2001.


title: Popkatu

text: Popkadulla tarjotaan pääosin ilmaista ohjelmaa sekä kaupunkilaisille että kesävieraille. Tarjolla on musiikkia, teatteria, sirkustaidetta ja tanssia. Jokavuotisia ohjelmia ovat LastenPop, Alanko katutähdeksi? -katuesiintyjäkilpailu, ToriPop sekä klubit ravintoloissa.


title: Popkatu

text: Popkadun ohjelman järjestää Popkatu-yhdistys. Yhdistyksen tarkoituksena on tukea ja edistää esittävää katutaiteen harrastusta sekä kohottaa sen taiteellista tasoa ottaen huomioon erityisesti lapset ja nuoret


title: Popkatu

text: Popkatu 2007 -tapahtumassa oli mukana noin 90 esiintyjää tai esiintyjäryhmää. Vuoden uutuus oli Jaakko Teppo -ilta, jossa julkistettiin Jaakko Teppo -laulelmakilpailu.


title: Meletiaaninen kalenteri

text: Meletiaaninen kalenteri on ekumeenisen patriarkan Meletios IV:n 1900-luvun alussa kehittämä, tarkasti gregoriaanista ajanlaskua vastaava ajanlaskutapa, jossa juliaanisen ajanlaskun virheet on korjattu.


title: Meletiaaninen kalenteri

text: Nimike "meletiaaninen" on lähes unohtunut, koska Turkin presidentti Mustafa Kemal Atatűrk määräsi vuonna 1923 osana Kreikan ja Turkin välisiä rauhanehtoja silloisen ekumeenisen patriarkka Meletios IV:n maasta karkotettavaksi ""vaarallisena kreikkalaisena separatistina"." Patriarkka ilmoitti vetäytyvänsä maailmasta Athos-vuoren luostariin. Englannin laivasto lupasi taata karkotettavan turvallisuuden järjestämällä kuljetuksen yhdellä Aigeian-merellä olleista aluksistaan.


title: Meletiaaninen kalenteri

text: Patriarkan viimeisiksi virkatoimiksi jäivät Suomen liittäminen ekumeeniseen patriarkaattiin sekä Suomen uuden apulaispiispa Hermanin piispaksi vihkiminen. Tämän mahdollisti Ruotsin suurlähettilään välittämä kuningas Kustaa V:n pyyntö lykätä patriarkka Meletioksen karkotusta yli Suomen asian käsittelyn. Suurlähettilään vastuulla Kemal suostui pyyntöön ja patriarkka pysyttelikin sivussa julkisuudesta aina toimituksen alkuun asti. Aluksi uhkasi tulla ongelma siitä, onko valtuuskunnalla valtuudet hoitaa asiaa. Lopulta päätettiin, että patriarkka Tihonin vuonna 1917 Suomen kirkolle myöntämä autonomia olisi laillinen peruste tekeillä olevalle hankkeelle.


title: Meletiaaninen kalenteri

text: Suomen kirkko oli jäänyt ilman ylempää hengellistä ohjausta neuvostovallan tehtyä Moskovan patriarkaatin toiminnasta käytännössä mahdotonta - ja maanpakolaisten muodostaman Karlovcin synodin alaisuuteen siirtyminen oli niin kanonisista kuin poliittisistakin syistä ajatuksenakin mahdoton. Ajatus oli mahdoton, koska Suomen hallitus oli päättänyt, että valtionkirkoissa pitää noudattaa gregoriaanista ajanlaskua ja kaikkien piispojen tulee suorittaa valtion virkamiehille määrätty tutkinto suomenkielessä. Karlovcin synodin kaikki piispat tai sellaisiksi sopivat papit olivat venäjänkielisiä ja juliaanisen ajanlaskun kannalla.


title: Meletiaaninen kalenteri

text: Tämän vuoksi ainoa mahdollisuus oli siirtyä Konstantinopolin alaisuuteen ja vihkiä oma, suomalaiset vaatimukset täyttävä piispa. Tehtävään löytyi virolainen rovasti Herman Aav, Mustjalan kirkkoherra, Kuressaaren piirinvalvoja ja tuottelias uskonnollinen kirjailija. Kun Hermanin piispaksi vihkiminen oli toteutettu, patriarkka Meletios lähti Athokselle 10. heinäkuuta 1923 satamassa jo kuukauden verran häntä odottaneen englantilaisen miinalaivan kuljettamana. 2. lokakuuta 1923 hän luopui virallisesti tehtävästään. Hän oleskeli Athoksella joitakin vuosia, kunnes hänet nimitettiin Aleksandrian patriarkaksi. Tästä syystä nimike unohtui. Sitä yritettiin markkinoida jonkin verran, mutta pelko turkkilaisten suututtamisesta sai nimikkeen hautautumaan lopullisesti. Tänään sitä käyttävät vain historioitsijat.


title: Molden tuomiokirkko

text: Molden tuomiokirkko () on kirkkorakennus Molden kaupungissa, Norjan Møren ja Romsdalin läänissä. Se on rakennettu vuosina 1953–1957 ja sen suunnitteli norjalainen arkkitehti Finn Bryn joka voitti siitä järjestetyn arkkitehtikilpailun. Vuodesta 1983 lähtien kirkko on toiminut Møren hiippakunnan tuomiokirkkona.